text:
19-2019 – Tene cuenta cu e deadline ta 15 di mei CAMARA DI COMERCIO KIER RECORDA EMPRESARIONAN RIBA OBLIGACION DI NEGOSHI
Oranjestad – Camara di Comercio y Industria Aruba (KvK) kier a tuma e oportunidad aki pa recorda tur empresarionan riba e siguiente obligacionnan stipula pa ley cu ta di importancia pa nan negoshi.
Mantene datos up to date
Nos kier a recorda tur empresario cu pa ley e ta un obligacion pa nan tin tur datos di nan negoshi actualisa den e registro di KvK. Por verifica esaki via www.arubachamber.com y si ta necesario por subi riba bo MyChamber account y haci e cambio necesario pa bo informacion na ordo. Pa ley e ta un rekisito cu tur cambio den e structura y maneho di un negoshi mester wordo adapta y poni up to date den registro di negoshi. E ta importante pa e informacion den e registro di negoshi ta cuadra cu realidad. Di e forma aki KvK tambe por informa e comerciante encuanto eventonan di comercio, workshops, presentacionnan, misionnan comercial y diferente desaroyonan relevante pa e empresario. Ademas e ta interesante pa inversionista y partner comercial cu lo kier bin den contacto cu e empresario pa posibel colaboracion y oportunidadnan comercial. Cu e datos corecto bo ta contribui tambe na datos mas confiabel den e registro di negoshi y asina por haci un mihor analisis di e negoshinan existente na Aruba y e diversidad economico actual. Di e forma aki KvK lo por brinda mihor servicio na e comunidad comercial di Aruba.
Pago no mas laat cu 15 di mei 2019
KvK kier recorda riba e contribucion anual conforme ley pa negoshinan registra na KvK. E contribucion anual mester ta paga prome cu e fecha 15 di mei 2019. Tur comerciante ta wordo encarecidamente pidi pa percura pa esaki tambe wordo paga na ora y asina evita gastonan cu no ta necesario. Via MyChamber bo por controla bo datos pa por cumpli cu e rekisito aki. Ora un negoshi no ta cumpli cu e pago, esaki lo refleha den e extracto di e negoshi. Varios servicionan di KvK lo no ser brinda pa motibo di cuentanan habri. KvK lo manda recordatorio y eventualmente lo opta pa sigui caminda legal pa cu falta di incumplimento. Si contribucion anual no ta cancela, esaki ta haci tambe cu e empresario no lo haya informacion pa por eherce derecho di voto.
Compania cu no ta existi mas
Si bo tin un compania registra na KvK pero esaki no ta activo mas, e ta importante pa bo informa esaki cerca KvK mas pronto cu ta posibel, pa pone esaki como inactivo of saca e negoshi for di registro di negoshi. Pa ley KvK no por saca nan di e registro. Solamente e persona autorisa por cancela su propio negoshi na KvK. A base di informacion ricibi di e persona autorisa, KvK ta cambia e status di e compania den sistema for di activo pa cancela. Pa ley un negoshi cu ta registra na KvK tin e obligacion di paga e contribucion anual di e registro di negoshi. Tambe bo ta evitando gastonan cu bo ta haya bo cu ne door di mester declara resultadonan di negoshi na Servicio di Impuesto.
Doño di negoshi, directornan y otro miembronan di board cu no tin nan informacion of contribucionnan na ordo por wordo poni responsabel pa negoshi cu no ta cumpliendo cu ley. Pa por sa mas encuanto datonan den registro y cuentanan habri, por tuma contacto cu KvK na 582-1566 of manda un e-mail na registers@arubachamber.com. Tambe por pasa libremente durante orario di oficina di 8:00 am te cu 4:30 pm.
Aruba, 8 di mei 2019
Camara di Comercio y Industria (KvK)Scroll To Top


c: text/html

text:
Bishita di bario na Cheng’s Supermarket tabata un exito
Bario di Noord a keda paralisa cu e bishita di bario di Frisian Flag. E team di Frisian Flag tabata presente for di 3.30 di atardi na Cheng’s Supermarket pa asina trece ambiente y promove e campaña di MoOoove den bo auto nobo cu Frisian Flag. E lechi mas popular na Aruba ta hibando un campaña agresivo pa asina educa full Aruba riba con importante e consumo diario di lechi ta pa dia.
Durante e bishita por a haña e formulario oficial pa por participa pa e Hyundai Eon y tambe ta responde na cualkier pregunta cu por tin referente e regla pa con por participa pa gana e auto. Tur esnan cu a cumpra cualkier producto di Frisian Flag durante e bishita, a spin e wheel pa asina haña premio manera T-shirt, Cap, Pen, lechi Frisian Flag of Choq. Hopi cara contento tabata tin di e muchanan cu a jump bay of riba e Dino Jump grandi di Frisian Flag.
Pa diasabra awor bario di Piedra Plat lo ta na turno. E team di Frisian Flag lo ta di bishita na Flat Stone Supermarket for di 3.30 te cu 7.00pm. Join nos na Piedra Plat y gana premio y jump riba e Frisian Flag Dino Jump.

robotstxt: allowed

filter: keep


text:
konservá
- deskripshon: Pa konservá alimento tin diferente téknika manera keintamentu ku ta pasteurisá: keinta te 70 pa 80 grado. Mayoria di mikro-organismo ta muri, pero no nan spor (spor ta e parti di un mikro-organismo ku tin mas resistensia i ku por wanta mas kayente). Ora bo sterilisá: keinta te 100 pa 120 grado e mikro-organismonan i nan spor a muri. Otro téknika pa konservá produkto den fris, seka òf huma nan, kònfeit nan ku suku òf warda nan den binager. Por agregá tambe sustansia kímiko òf radiashon pa retrasá kresementu di mikro-organismo òf empaketá nan hermétikamente mantené nan freskura.
- hulandes: conserveren
informashon
-
aprobá
-
standarisá
-
views: 96
Dutch Caribbean Platform (DCDP)
-
Pa mira e palabra aki usá den konteksto den e biblioteka digital (por ehèmpel den buki i artíkulo), klek riba e siguiente konekshon:
konservá
anterior/siguiente/buska
Vota
agregá pa: Marta Dijkhoff (mas ku 6 aña pasá)
pro: 0
kontra: 0
lingwístiko
-
tipo di palabra: verbo
-
kontabel
palabra mas resien
palabra mas mirá


text:
ULTIMO ORA: KOALISHON DI PATIA FORMA PA DP Y UPB DEN PROBLEMA Y LO POR KIBRA UN ORA PA OTRO.
Notisia LIVE 99 a kaba drenta ku e informashon ku tin un krisis formal den seno di e koalishon aktual forma pa UPB y DP.
E problema ta mas den seno di UPB ya ku e miembro di konseho insular dr Esther Bernabela lo no ta kontentu kon kosnan ta desaroyando riba nivel di gobernashon.
Awe nochi mester a tuma lugar un reunion di konseho insular y sra Bernabela no a presenta y no tabata por a forma quorum y reunion a para.
For di fuente nan bon na altura di e situashon politiko aki na Boneiru nan a bisa notisia LIVE 99 ku ta kuestion di algun ora mas pero ku e situashon a empeora asina tantu ku ya e konfiansa no tey mas.
Un ora pa otro lo mester sali un karta ku ta indika ku sra Bernabela no ta sostene e koalishon di patia mas.
Pero esaki ainda no a yega asina lew.
E situashon ta di atenshon.
Semper ta asina ku si bini un kiebro mes ta esun ku a kibra mester forma e gobiernu bek.
Tin sierto indikashon ku ta mustra tambe ku si koalishon di patia kai, anto ku tur probabilidat sra Bernabela lo por forma un koalishon nobo ku MPB ku tin 3 asiento y ku e 1 asiento di Nunu Raphaela ku lo totalisa 5 asiento ku lo ta un mayoria nobo.
Nos lo mantene pueblo di Boneiru y nos oyentenan informa.
FUENTE: AIMED AYUBI.
NOTISIA KU BO POR KONFIA.


text:
Tempo: Awe anochi: parcialmente nubla cu un awacero pasahero den marduga y mayan: parcialmente nubla cu un awacero pasahero te breve
temperatura maximo 32 grado celsius
temperatura minimo 26 grado celsius
bahada di solo : 6:47 pm
subida di solo : 6:29 am
Biento: Modera te basta fuerte for di direccion generalmente oost; forsa 4 te 5 (20 te 39 km/ora, 11 te 21 nudo). Den dia posiblemente fuerte te duro den rafaga; forsa 6 te 7 (40 te 61 km/ora, 22 te 33 nudo).
situacion general di tempo pa proximo 24 ora: Humedad persistente lo pone temporalmente mas nubia forma y pasa riba region local. esaki lo produci localmente un awacero pasahero te breve durante proximo 24 ora.
condicionan maritimo/ estado di lama: Ta spera un estado di lama leve na partinan
protehe, y modera na partinan zuid. na partinan oost te noordwest lama lo ta modera te bastante bruto na costa cu olanan entre 4 pa 7, localmente 8 pia.
aviso/ alerta: Labadera na costanan oost te noordwest produci pa horcan larry por haci e partinan di costa aki poco bruto. Un aviso pa boto chikito pa e partinan aki ta na vigor. tambe un aviso pa oleahe halto na costa lo drenta na vigor awe tardi 6′ or.
fenomenonan special:
ningun
tempo tropical significante: Horcan larry tabata situa riba atlantico central, na un distancia grandi noordoost di islanan ariba y ta move noordwest. larry ta solamente un molester pa navegacion maritimo.
potencial di awacero pa proximo 24 ora:
1 tot 3 mm; localmente esaki por varia.
registracion di temperatura (grado celsius) y
awacero (mm) den ultimo 24 ora (8’am pa 8’am):
airport : max 31 / min 25 / 1.4 mm
westpunt: max 32 / min 25 / 2.2 mm
sta rosa: max 32 / min 26 / 1.3 mm
pronostico di tempo pa proximo 3 dianan: Parcialmente nubla cu un awacero pasahero te breve. Biento lo ta for di direccion oost y modera te basta fuerte; fuerte te posiblemente duro den rafaga; temperatura (grado celsius) max / min lo ta: 33 / 28


text:
Gobierno ta gradici famia de Veer y MetaCorp p’e confiansa den Aruba
ORANJESTAD, Aruba - 12 di december 2020: “Tin cu cuminsa na gradici y felicita famia de Veer y MetaCorp pa demostra un confiansa enorme den economia di pais Aruba den temponan mas dificil di historia. Di a kere den economia y progreso di Aruba pa haci un inversion di mas di 40 miyon florin. Nan a crea mas di 100 cupo di trabou den cinema super moderno. E ta un compleho unico den henter Caribe”, asina Dangui Oduber, Minister di Turismo, Salud Publico y Deporte a indica.
Ta trata aki di un compleho multi funcional cu no tin solamente cinema pero tin restaurantnan, cafe’s y area di hunga pa mucha. E ta un facilidad unico den henter Caribe y e lo ta un balor agrega na localnan, pero tambe turismo. E mandatario ta sumamente gradici y ta impresiona di e inversion haci den innovacion y tecnologia.
Aruba so tin e na e momentonan aki. “Mi kier gradici famia de Veer y Metacorp pa haci e inversion aki. Mi ta sigur cu e lo bay crea un spin off economico, a crea cuponan di trabou, un atraccion, un balor agrega na nos localnan, pero tambe nos turismo,” el a expresa.
Glenbert Croes, Minister di Asuntonan Social y Labor a gradici pa nan confiansa den Aruba. Tambe a gradici pa nan compromiso di sigui inverti den economia Arubiano, specialmente den momentonan dificil. E mandatario ta gradici p’e cantidad di cuponan di trabou genera cu e inversion aki.
Segun e mandatario Eddie de Veer, yiu homber di Eduardo de Veer, a bis’e mas di mil hende a solicita pa traha eynan. Esaki ta un señal con hopi proyectonan asina aki por yuda duna masha hopi yiu di tera trabou bek. Duna nan un calidad di bida, un forsa pa nan para bek riba pia. “P’esey mes como gobierno, nos mester keda duna desaroyadonan di proyectonan asina tur e apoyo cu nan mester,” minister Glenbert Croes a expresa.
“Nos ta habri brasanan pa inversionistanan di afo, pero mester brasa inversionistanan local cu ta inverti localmente y genera cuponan di trabou, genera comercio y prosperidad localmente. P’esey na henter famia de Veer y famia di MetaCorp un danki grandi pa nan fe y confiansa den Aruba”, asina minister Glenbert Croes a termina bisando.


text:
Investigacion Genealogico (Stamboom)
Un peticion pa un investigacion genealogico (Stamboom) por wordo haci na e Seccion di Servicio di ANA.
Un investigacion genealogico ta ensera: informacion di persona y ancestronan (fecha di nacemento, fecha di fayecimento, fecha di casamento, ofishi cu e persona a eherce ect).
E stamboom aki ta un investigacion di famia y no ta pa uso legal (por ehempel pa notario). Pa e stamboom pa notario por acudi na Censo. www.censo.aw
Kico pa trece
- Identificacion valido (p.e. paspoort, carchi ID, rijbewijs)
- Buki di casamento (Trouwboekje) (si tin esaki)
- Informacion di famia (p.e. nomber completo y corecto, fecha di nacemento, fecha di fayecimento)
Costonan
– Awg. 35,- investigacion genealogico (stamboom) (digitaal – completo)
– Awg. 75,- investigacion genealogico (stamboom) (special skirbi na man – informacion limita) (sin fecha di casamento y ofishi)
Duracion
2 – 3 siman (depende di grandura di famia)


text:
Awor cu poco poco e fecha di eleccion di 22 di September ta yegando, e partido di gobierno AVP ta haciendo tur intento den e ultimo dianan aki pa sigui manipula mente di pueblo. Mirando cu pueblo ya ta bon consciente caba di e desaster financiero cu nan a crea durante e ultimo 8 añanan, nan a yega na e idea “briyante” pa cuminsa produci nan propio tabelnan cu cifranan financiero mentiroso y manipulativo. Asina e manipuladornan di AVP a haya ta bon pa den nan tabel uza e terminologia “falta of dimas den presupuesto”, na lugar di uza e terminologia “deficit financiero”. Sin duda cu nan tin hopi berguensa mes di uza e palabra “deficit” den nan vocabulario, mirando e desaster cu nan a laga atras riba tereno financiero!
Desaroyo deficit 2002-2016
Den e tabel cu nan a produci nan a pinta un scenario sumamente negativo pa loke tabata e maneho financiero cu a ser hiba pa Gabinete Oduber durante e periodo di 2001 te cu 2007, caminda nan a goochel cu cifranan di deficit na nan antoho. Partido MEP lo no bay riba e mentira y estupides treci padilanti den e tabel manipulativo aki, pero ta trece na conocemento di pueblo un tabel real caminda por mira e desaroyo di e deficit(surplus) nan financiero durante e periodo di Gabinete Oduber (2002-2009) y di Gabinete Eman (2010-2016). E tabel adhunto ta destila for di e cifranan oficial cu ta aparece den e Annual Statistical Digest 2015 di Banco Central. A base di e cifranan aki dos averahe ta ser presenta, caminda por mira claramente cu durante gobernacion di MEP (Gabinete Oduber) e averahe di deficit tabata 85 miyon florin den 8 aña. Y e averahe di deficit pa loke ta e gobernacion di AVP (Gabinete Eman), esaki a yega na e suma astronomico di 294 miyon florin den 7 aña. Increibel, pero berdad!
Record deficit na 2012
Pues por conclui cu partido AVP a masacra nos finansa publico caminda e deficit financiero cu nan a crea den 7 aña ta casi 4 biaha di esun di gobierno di MEP. Pues nada straño cu esaki ta e motibo principal cu nan a logra krak nos debe nacional door di redobla esaki den 8 aña di tempo, yegando te na 86% di nos GDP. Nos tur por corda tambe e record mundial na deficit cu nan a crea na 2012 y 2014 caminda esakinan a surpasa 400 miyon florin na deficit.
Siguramente tur e cifranan oficial aki no ta zona dje bunita ey den orea di e manipuladornan di AVP y ta pesey nan a recori na crea nan propio tabelnan yena di mentira y manipulacion.
Finalmente, e pueblo inteligente cu si ta comprende tur e cifranan aki lo sa di castiga e partido abusado di AVP den e proximo eleccion.


text:
Na Aruba: E di 49 konferensha pa futuro di bibliotekanan di Karibe!
Na Aruba: E di 49 konferensha pa futuro di bibliotekanan di Karibe!
Geplaatst op 5 Yüni 2019 dor di Ministerio di Enseñansa, Siensia, Kultura & Deporte
Oranjestad- E siman di 2-6 yüni, ACURIL ta organisando su di 49 konferensia na pais Aruba bou di e tema: ACCESS AND OPPORTUNITIES FOR ALL: CARIBBEAN LIBRARIES, ARCHIVES AND MUSEUMS SUPPORTING THE UNITED NATIONS SUSTAINABLE DEVELOPMENT GOALS.
“Association of Caribbean University, Research and Institutional Libraries” (ACURIL) ta un organisashon Karibense di biblioteka fundá na 1969 ku base na Puerto Rico. E konferensia aki ta unu sumamente importante i ta dirigí riba e futuro di bibliotekanan, ku atenshon pa e desaroyonan den Karibe banda di e tendensianan mundial i universal. E mishon di ACURIL ta pa fasilitá desaroyo i uso di bibliotekanan, archivonan, i servisio di informashon i identifikashon, kolekshon i preservashon di fuentenan di informashon, sosteniendo hinter e area di Karibe. Alabes ACURIL ta determiná pa establesé un organisashon distinto i efektivo, konsistiendo di individuonan kalifiká riba tereno di archivo i e siensia bibliotekario, sosteniendo tur profeshonalnan i uniendo hinter e area di Karibe.
ACURIL ta sostené kolaborashon entre universidat i bibliotekanan ku ta dirigí riba investigashon. ACURIL ta kere den trahanentu estrecho entre bibliotekanan, inkluyendo bibliotekanan públiko i privá. ACURIL ta esenshal pa inspirashon profeshonal pa hopi bibliotekario den e region Karibense, brindando nan kontinuamente e oportunidat di krese, siña i sigui profeshonalisá nan mes i kreando e oportunidat pa traha ku otro, wak kon otronan ta hasi e trabou di biblioteka i hasi uso di e mihó práktikanan.
E aña aki e konferensia ta dediká na tres direktora retirá di den Karibe: sra. Alice van Romondt di Aruba, sra. Blanca Hodge di Sint Maarten i sra. Rosemary de Paula di Kòrsou. Un danki inmenso ta bai pa nan dedikashon na e mundu bibliotekario.
Minister di eo Enseñansa sra. Marilyn Alcalá-Wallé tambe a asistí na e enkuentro riba invitashon di ACURIL i a keda risibí dor di su kolega Minister, su ekselensia sr. Armando Lampe i direktora di Biblioteca Aruba sra. Astrid Britten.


text:
THE BOTTOM – E último lunanan diferente hotèl na Saba mester a sera nan portanan pa motibu ku ekonomia ta bai atras i e impuesto haltu di propiedat inmóbil ku a introdusí for di 10 di òktober di 2010. Doñonan di hotèlnan ku ainda ta habrí ta teme ku nan tambe tin ku sera si e dispensashon temporario di impuesto kaduká.
“Mi no sa kon mi mester mantené mi restorant i hotèl habrí. Tin be mi ta gana ménos ku mi tin ku paga. E ora ei mi mester fia òf paga den término, pero mi no ta wanta esaki muchu largu”, Wolfgang Tooten ta bisa. E ta manager di hotel na Scouts Place, un di e hotèlnan di mas bieu di Saba. Ounke ya a sobra ménos hotèl ainda okupashon ta keda abou. “A bira karu pa bishitá Saba i turistanan no ta bini.”
E èks sekretario di estado hulandes di Finansa Frans Weekers a introdusí dispensashonnan temporario na 2011, loke a baha e impuesto riba propiedat inmóbil i sierto komestibel tabata liber di e impuesto di importashon di seis porshento.
‘No tin merkado laboral’
A prolongá e dispensashonnan temporario aki na kabamentu di 2012 ku dos aña. Fin di e aña aki esaki a kaba i e pagadonan di impuesto mester paga henter e suma. “No por ta na benefisio di Tweede Kamer ku serka nos ekonomia ta bai atras i ku mas hende lo pèrdè trabou”, Tooten ta agregá. “No tin merkado laboral”, e ta bisa.
Awor Saba Business Association (SBA) ta urgi pa prolongá e dispensashonnan pa dos aña mas. Pasobra ekonomia di Saba a kai den difikultat i mas empresa ta sera òf ekonomisá, pronto SBA ke organisá un konferensha kumbre ekonómiko.
Prima sosial
Segun Tooten ta un problema grandi tambe ku doñonan di trabou mester paga prima sosial. “Empresario chikí kada tres luna mester paga 18.4 porshento na prima sosial, asta ora kos ta malu.” Esei ta e kaso aworaki. Sabanonan mes no por paga e restorantnan i atrakshonnan pasobra e preisnan ta adaptá na turista i esakinan ta keda sin bini pasobra Saba a bira karu pa motibu di impuesto i prima. “E preisnan di konsumidó ta subi”, Tooten ta bisa. “Miéntras ku nos ke ofresé preis honesto pa atraé mas kliente.”
SBA ta planeá e konferensha kumbre ekonómiko pa ora ku e sekretario di estado aktual Eric Wiebes bishitá e isla, pa asina e por topa e partidonan ku a sufri daño i por tende nan eksperienshanan i prekupashonnan. SBA a ekspresá nan kehonan den un karta kaba i lo manda e karta aki Tweede Kamer tambe. “Komèrsio ta sinti ku ta manera e polítikonan hulandes no ta duna atenshon na Saba”, Tooten ta bisa.
Outor: Hazel Durand


text:
WILLEMSTAD – Ta parse k’e heridanan di Bario di Koraal Specht, algun aña despues di e asesinato di e lider polítiko Helmin Wiels poko poko ta kurando i hubentut dje bario ke haña un chèns nobo. E morto di Helmin Wiels a laga un mancha grandi atras na Koraal Specht, pasobra algun di esnan te ainda envolví den e kaso, tin relashon estrecho ku e bario.
Sentro di Dama (SEDE) pa medio di algun proyekto ta dediká atenshon intensivo na habitante i prinsipalmente hóbennan di Koraal Specht, entre otro pa yuda saka e bario for dje buraku k’el a kai aden.
Dulce Koopman a traha e siguiente reportahe
Tambe den kuadro di Siman Internashonal di Famia, ku a selebrá siman pasá, i ku a klousurá djabièrnè último, SEDA tabata hopi aktivo na Koraal Specht. SEDA a klousurá Siman Internashonal di Famia ku un anochi di sine, riba un plenchi den kurason di Koraal Specht, ku el a adoptá. Prinsipalmente e hóbennan, a partisipá na e aktividat.
Desaroyá talent
Mirtha Leetz-Cijntje, presidente di SEDA a bisa tambe ku e ta konvensí ku tin futuro pa e hóbennan di Koraal Specht. “Nos mester desaroyá nan talentonan.” Ora ku e aktual proyekto terminá, ta kuminsá ku un proyekto kaminda mucha hòmber i muhé ta sigui un trayekto di enseñansa.
Susanita Mook, trahadó sosial den Koraal Specht, ta hopi satisfecho ku e motivashon di e hóbennan. “Mi no a ferwagt ku e proyekto di SEDA ta duna asina bon resultado. Atrobe por mira ku e proyektonan ta proba ku tin mester di yudansa i atenshon riba terenonan sosial i tambe emoshonal pa e hóbennan.”
Desaroyo positivo di bario di Koraal Specht, no solamente ta bon pa e bario i e mayornan, pero tambe pa nos komunidat, Susanita Mook, ta sigui menshoná. “Ta p’esei komunidat kompleto mester duna un man pa yuda forma e muchanan.”
Eliminá e negativismo
Ounke ku tin indikashon ku e situashon ta mehorando na Koraal Specht, Susanita Mook no ke bisa nada ainda tokante posibel bahada di kriminalidat, miéntras no tin sifra ofisial.
E echo ku tin sierto sentensia den e kaso di asesinato di Helmin Wiels, ta kontribuí sinembargo na poko poko eliminá e negativismo ku ta kologá riba e bario di Koraal Specht.


text:
“E no tabata facil. Ta un esfuerso sobre humano a tuma lugar aki pa aloca fondo mey-mey di e pandemia, pa sigura cu Polisnan tin mas y mihor ekipo pa por brinda seguridad riba nos isla. Uniform nobo y practico ta un di nan”, asina Minister mr. Andin Bikker a anuncia ayera mainta durante presentacion di e uniformnan operacional pa Cuerpo Policial Aruba.
Durante un ceremonia cortico na Centro di Husticia na Macuarima, e mandatario encarga cu maneho di husticia na Aruba a presencia presentacion di e uniform nobo pa Polis. Ta un proyecto cu tin algun aña caba andando, pero cu nunca a concretisa, debi na falta di un maneho practico y di a aloca fondo pa cumpra e uniformnan.
Minister mr. Andin Bikker ta corda ainda ora el a asumi e funcion di Minister di Husticia na 2017, ya tabatin varios concepto di diseñonan, pero no tabatin un decision. El a subraya rol di e Sindicato di Polis, SPA, cu aña pasa, durante e retonan rond di e pandemia, a enfoca hopi riba cambio di uniform operacional.
Den e ultimo añanan a bin varios variante den e uniform di Polis. Asina a traha uniform p’esnan riba motorcycle, den boto di Polis, na beach y asina por sigui menciona. Dado momento Polis tabata presenta den varios diseño y color. Cu e cambio aki awor lo tin un solo uniform operacional y tur departamento lo uz’e.
Mester menciona cu nunca a formalisa e variantenan di e uniform di Polis. Pues pa ley y den reglamentonan, t’e uniform tradicional so ta vigente. P’esey Minister Bikker awor ta kedando cla cu e adaptacionnan den ley y reglamentonan pa reconoce y formalisa uzo di e uniform operacional den practica.
“Awe ta un dia historico. Un etapa nobo ta cuminsa awe pa Polis. E mesun etapa cu nos a cuminsa tambe algun tempo atras caba pa Cuerpo di Bombero y Guarda nos Costa ora a introduci uniform nobo pa nan”, di acuerdo cu Minister Bikker. Pa Polis e reto tabata poco mas grandi, pasobra tin mas di 600 empleado den e cuerpo, pues e presupuesto mara na cumpramento di e uniformnan aki ta mas grandi.
Minister Andin Bikker ta contento di e avancenan cu ta nota e ultimo añanan den Cuerpo di Polis. Sin conta e uniformnan nobo, a percura pa un flota nobo y grandi di auto, a trece e helicopter bek, a cumpra bromer nobo pa Polis, radar nobo pa control di costa, a percura pa oficinanan nobo pa varios departamento, a pone wifi na wardanan di Polis, a indexeer e balor maaltijdbonnen, a sera acuerdo di ICT cu Hulanda pa software y hardware special pa Polis, a renoba Scol di Polis, a firma protocol pa seguro digital, a introduci examen di digital y un rijbewijs nobo, y awor ta den fase final di negociacion pa pronto yega na un centro di husticia grandi y moderno pa Oranjestad.


text:
Awe nos ta reconoce e trabou di un maestro. Pero kiko significa ser Maestro? Un rol di un maestro a cambia grandemente den e ultimo decadanan. Ser un maestro no significa unicamente prepara un mucha intelectualmente pa e mundo di manjan, pero tambe traha na e formacion di e mucha. Pa mañan e por ta un lider. Un maestro ta inspira y duna amor na su alumnonan. Ser maestro significa proteha esnan debil den comunidad. Ser maestro signifoca crea igualdad entre su alumnonan y wak nan triunfa manjan den bida cu ta mane su propio yui a logra su meta. Ser maestro significa di ta e ehempel pa su alumnonan. Ser maestro significa hopi cos cu casi no por defini tur cos.
Un trabou di un maestro no ta un trabo di 7-3 o 8-4 pero ta un trabou unda cu oranan di anochi, weekend ainda e trabou ta sigui.
Ser maestro ta mas cu un trabou. E ta un pasion, e ta e amor cu uno por tin pa traha cu mucha. E ta e dedicashon cu ta wordo otorga na un mucha pa cu su desaroyo. Un docente por hasi e diferencia den bida di un alumno.
Pesey mes awe riba dia international di maestro mi kier a manda un palabra di pabien na tur nos maestronan cu nos por tin, paso nan ta esnan cu ta crea e mundo di futuro.
Kere semper den bo mes y bo lo sa di logra bo metanan.


text:
Michael Jackson
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Michael Joe Jackson (Gary (Indiana), 29 di augustus 1958 - 25 di juni 2009) tabata un cantante, compositor y bailarin Mericano di cantica, rhythm & blues, (soul funk), disco, hard rock, y dance. Jackson ta considera e King of Pop. Ela crea e baile di "moonwalk".
Famia y hubentud[editá | editá fuente]
Jackson a nace Michael Joe Jackson na Gary, Indiana riba dia 29 di augustus 1958.


text:
Busca Palabra
Encuesta
Download
Proyecto Scol Multilingual
Acuerdo entre Aruba y Corsou den maneho di Papiamento
Minister di Enseñansa di Aruba, dr. Armando Lampe y Minister di Enseñansa di Corsou, Marilyn Alcalá-Wallé a firma un acuerdo entre pais Aruba y Corsou encuanto maneho di e idioma Papiamento den entre otro enseñansa.
Aki por download e “Samenwerkingsovereenkomst tussen Aruba en Curacao op het gebied van de ontwikkeling en promotie van de talen “Papiamento” en “Papiamentu”:
> Samenwerkingsovereenkomst Aruba-Curacao, 24 augustus 2018
Scroll To Top


text:
Pronóstiko di tempu pa Kòrsou i bisindario bálido te djárason mainta 06:00 o.l., 29 di aprel 2020.
Pronóstiko
Pronóstiko di tempu pa Kòrsou i bisindario bálido te djárason mainta 06:00 o.l., 29 di aprel 2020.
Kompilá: djamars 28 di aprel 2020, 05:00 o.l. (09:00 UTC).
Tempu: Shelu lo varia di tiki te basta nublá i no ta antisipá áwaseru signifikante.
Temperatura máksimo lo alkansá 32ºC i temperatura mínimo 26ºC.
Solo ta sali 06:17 i ta baha 18:49 o.l.
Bientu: Generalmente ost i moderá te basta fuerte; forsa 4 te 5 (20 te 39 km/ora, 11 te 21 nudo). Ráfaga de bes en kuando fuerte; forsa 6 (40 te 50 km/ora, 22 te 27 nudo).
Situashon general: E sistema di preshon haltu riba Atlántiko ku a tene nos fluho di bientu un poko fuerte durante e último dianan, ta sigui move ost i alehá su mes for di e área di Karibe. Pa e motibu aki, e régimen di bientu lo ta relativamente ménos fuerte awe.
Kondishon di laman: Moderá ku altura di olanan entre 1 i 2 meter (3 pa 6 pia).
Fenómeno spesial: Ningun.
Perspektiva te djaweps mainta: No ta spera kambionan signifikante for di e tempu aktual.
Meteorólogo: Correa.


text:
ORANJESTAD, Aruba: Dia 10 di October lo ta Dia Mundial di Salud Mental y pa cu esaki Plataforma Promocion di Salud ta organisa un evento pa trece conocemento riba e topico di Salud Mental y Bienestar general. Plataforma Promocion di Salud ta consisti di ImSan, IBiSA, AZV, SVb, Dr. Horacio E. Oduber Hospital, Wit Gele Kruis, un dokter di cas/Fundacion Diabetes Aruba y Departamento di Salud Publico como presidente. Meta di e evento ta pa logra kibra e tabu cu ta descurashando persona pa papia over di nan preocupacion of tristesa y cu ta limita un persona pa busca ayudo. Ayudo cu hopi biaha por preveni un problema di bira mas grandi of por percura pa recuperacion. E anochi aki lo tin diferente orador, cual dos di nan lo ta Misha Raymond, un psicologo di mucha y hoben na hospital, y e artista como tambe entrepreneur Micheal Lampe.
E anochi aki Misha Raymond lo enfoca riba kico ta salud mental. Loke hopi hende no ta realisa ta cu e cosnan mas dificil pa preveni of cura, ta e cosnan cu nos no por mira. Salud mental ta algo cu nos no por mira y hopi hende no ta realisa e efecto cu esaki tin riba mucha y henter nos comunidad. E anochi aki Misha Raymond su enfoke lo ta pa ilustra kico ta haci cu un persona su salud mental por ta den peliger. Na Aruba salud mental ta algo cu poco ta papia riba dje pa motibo di berguensa of poco conocemento di e topico. “Mi ta kere cu esaki no ta algo solamente na Aruba, pero na hopi pais na mundo”, asina el a remarca. Aki na Aruba nos mester crea e posibilidad di papia mas riba e topico aki pasobra nos ta un comunidad chikito y hunto uno por scucha y yuda otro. Misha Raymond ta contento cu Plataforma Promocion di Salud a invita su persona pa asina e por ilustra esaki y con nos por haci e diferencia den un comunidad chikito manera Aruba.
Artista y entrepreteneur Micheal Lampe lo ta un orador e anochi aki tambe, unda cu e lo papia di su experiencia personal cu schizofrenia den famia. Ta importante pa comparti cu otro kico ta hunga tras di cortina. Hopi biaha como artista bo ta mustra un parti di bo na comunidad, pero loke ta bo bida priva esaki hopi biaha ta keda scondi. Esaki merece su espacio den comunidad di cual por discuti riba esaki y comparti cu otro e experiencia. Dia 10 di October Micheal Lampe lo trata su experiencia cu el a pasa aden cu su tata kende tabata tin schizofrenia pa hopi aña.
Evento lo tuma luga 10 di october di 6-9PM na Renaissance Festival Plaza. Pa mas informacion bishita e Facebook event page ‘World Mental Health Day Aruba’ y registra riba Eventbrite (link riba e page). Evento ta gratis y na Papiamento.


text:
ORANJESTAD – En conexion cu e aña escolar cu ta bay habri Colegio EPI kier informa tur studiante lo siguiente.
Diahuebs 17 di augustus 2017 e studiantenan di e siguiente unitnan mester ta presente riba e siguiente orarionan na nan unit pa haya mas informacion tocante rooster.
Unit C&T: Semester 1 di 8am pa 9.30am y Semester 3 y 7 di 10’or am pa 11’or am;
Unit Economia: 10’or am pa 11.30’or am;
Unit H&T: Prome aña FS y IE di 9’or am pa 12’or pm, segundo aña FS y IE di 1’or pm pa 2’or pm y tercer aña FS y IE di 2’or pm pa 4’or pm.
Diabierna 18 di augustus 2017 Colegio EPI lo ta cera en connexion cu un actividad pa personal encuanto e celebracion di 20 aña di existencia di Colegio EPI. Pues no lo tin scol pa studiantenan.
Dialuna 21 di augustus 2017 e studiantenan presenta na scol pa lo siguiente.
Unit S&S: studiantenan di prome aña di 7.30’or am pa 1’or pm pa nan introduccion y pa demas studiante lo tin herkansing segun rooster;
Unit C&T: studiantenan di prome aña di 8am pa 12.30’or pm pa intake gesprek. 17 di augustus lo wordo informa e orario exacto. Lesnan ta cuminsa oficialmente segun rooster diamars 22 di augustus 2017;
Unit Economia: studiantenan di prome aña di 8’or am pa 12.30’or pm pa intake gesprek. Dia 17 di augustus lo informa tocante e orario exacto. Lesnan ta cuminsa oficialmente segun rooster diamars 22 di augustus 2017;
Unit H&T: studiantenan di prome aña di 8’or am pa 12’or pm pa intake gesprek. Dia 17 di augustus lo informa tocante e orario exacto. Lesnan ta cuminsa oficialmente segun rooster diamars 22 di augustus 2017;
Colegio EPI ta desea tur studiante, docente y personal un bon comienso di aña escolar.


text:
FASE y TIO ta e futuro social nobo pa henter Aruba
Di e momento cu a constata cu COVID19 a drenta Aruba riba 13 di maart 2020, ya pa dia 19 siguiente, Minister GlenbertCroes a sali anuncia e ayudo social di emergencia pa tur hendecu perde trabou pa via di COVID, esta FASE.
Inicialmente e ayudo lo tabata pa 3 luna. Despues di esakicada bes a extende cu 3 luna. Pero na maart 2021 e mandatario a haci e anuncio importante esta cu Gabinete Wever Croes a aproba pa extende FASE pa henter aña 2021, te ora TIO drenta na vigor.
Na mes momento e mandatario semper a informa pueblo di Aruba cu e ta trahando riba un alternativa, un structura, un solucion miho y permanente.
Kico ta TIO.
TIO ta abrevacion pa Tijdelijke Inkomensondersteuning, un ayudo temporario di entrada. Tur trahado y comerciante independiente cu a perde trabou pa via di COVID y cu awor tahayando FASE, lo bin na remarca pa TIO.
E diferencia di TIO cu FASE ta, cu e suma cu e trahado lo ricibi for di TIO ta mara na su ultimo entrada registra na SVB cu un minimo di AWG 1250 te cu un maximo di AWG 2950.Tur esaki pa yuda tur ciudadano sobrevivi mientras cu Aruba ta recupera di e crisis mas grandi den su historia, un crisis cu a wordo empeora pa e crisis financiero cu Gabinete WeverCroes a hereda.
Mara na e TIO, ta su participacion den e programa di Aruba Kier Traha unda cu lo yuda e persona cu un reorientacion yrecapacitacion profesional, na hulandes yama her-, om- en bijscholing, pa puli e abilidadnan di cada persona pa por cumpli cu e demanda di e mercado laboral.
"Mi ta wak e futuro cu animo convenci cu Aruba ta riba caminda di recuperacion, speransa y salbacion di e futuro briyante, futuro nobo unda cu Aruba ta bay sigui avansa cu bososten." Esey ta e compromiso di e mandatario GlenbertCroes.


text:
WILLEMSTAD -Loke ku a kuminsa ku 15 aña pasá komo un karchi di deskuento pa hendenan di 60 +, awe ta kulminá den un proyekto pa kombatí soledat serka grandinan. Karchi 60+ ta e nòmber dje organisashon ku ta traha pa bienestar di hendenan grandi. Tambe e ta prepará hobennan riba e dia ku nan ta yega e edat di penshun.
Bishitando e diferente aktividatnan na sentro di aktividat di Servisio 60+, e grandinan ta den posibilidat pa enfrentá kombati e soledat ku nan por haňa nan mes aden, si solamente nan keda ‘sinta’ den kas. Dolorita Blanken Inees (85), ta un dje ansianonan ku ta kursa e kurso di ingles.
Dulce Koopman a bishita e sentro di aktividat di Servisio 60+
Introdukshon di e Karchi 60+ na Kòrsou a tuma luga durante di e Expo 50+ na oktober 2000. E meta di Kachi 60+ ta pa oumentá kalidat di bida di e 60+, krea alivio finansiero i tambe amplia e partisipashon soshal di hende grandi. E organisashon ta boga tambe a stimulá un moda di bida aktivo pa 60+ i yena nan tempu liber.
Outor: Dulce Koopman


text:
ALKMAAR/WILLEMSTAD – E muchanan di Kolegio Dòdò Palm na Kòrsou tin hopi nesedat di banki di skol nobo. Esnan ku nan tin ta gastá i kibrá. Pero tin un problema grandi: niun hende no ke paga pa barka e mobilario di skol ku a kolektá pa nan na Hulanda.
“Pa e muchanan e bankinan ta masha nesesario”direktor di skol Saiseline Senior ta bisa. Bon mobilario ta importante pa un bon postura di sinta.”E bankinan ku e muchanan di su skol ta sinta ‘riba ta visibelmente gastá. Pesei kuminsamentu di e aña aki el a pidi yudansa di Ruth Groenewoud di Fundashon Miss IQ na Alkmaar. Na Noord-Holland e ta kolektá mobilario pa skol, ko’i hunga i buki pa pa mucha.
Depósito
Asina ta ku den un depósito riba un tereno industrial na Alkmaar for di april tin un gran kantidat di hopi diferente tipo di artíkulo pa skol ta warda un bida nobo. Tur huntu esaki ta mas o ménos un kònteiner yen: kaha ku skref nobo nobo, buki, stul i mas ku shen banki di skol. Donashon di skolnan den besindario. Pero e plaka ku mester pa transportá nan pa Kòrsou – mas o ménos 800 euro – no t’ei.
Deseo
Rondoná di tur e artíkulonan Groenewoud ta konta ku el a keda sin drumi anochi: “Ta mi deseo pa e kosnan yega Kòrsou promé ku Pasku, ma komo fundashon chikí nos no por paga. No ta piká si e kosnan aki no por bai? Nan mester bai, kla.”
“Akinan ta masha difísil pa laga e kosnan yega”, Senior na Seru Fortuna ta bisa. “Nos no por pidi e mayornan di e muchanan di Seru Fortuna aki plaka. Nan ta pasa trabou kaba pa sali ku nan sèn tur luna, ke men ta unda nan ta bai saka e plaka aki. Nan no tin e. Mi ta spera ku nos lo logra sino atrobe nos mester bai pidi limosna i buska spònser.”
Desesperá
Na Hulanda entretantu Groenewoud ta desesperá: “Nos a purba tur kos kaba. Petishon riba Facebook, skibi organisashonnan, yama na telefon, pidi gobièrnu di Kòrsou i komunidat antiano na Hulanda pa yuda… Si tur hende duna algu nos lo logra, asina m’a pensa. Pero no tabatin resultado. Mi ta desapuntá. Di bèrdat m’a fèrwagt ku hende lo tabata kontentu ku e tipo di esfuerso aki pa e muchanan pober di Kòrsou. Esaki ta masha doloroso.”
Groenewoud i Senior ta spera un milager chikí, pa asina e kosnan por bai Kòrsou lihé ainda. Senior a tuma kontakto ku duana di Kòrsou pa haña sa kiko eksaktamente ta nesesario pa importá e kosnan. E ta keda spera un solushon. “E muchanan meresé e kosnan aki. Nan tabata masha kontentu tambe ku e kosnan ku aña pasá sí a yega Kòrsou via Miss IQ.”
Smak a kita
Groenewoud tambe ta keda kombativo, pero e eksperiensha aki a kita su smak si pa hasi un esfuerso boluntariamente pa e muchanan di e isla kaminda el a nase. E no sa si e ta bai sigui: “Mi ke ku mi ta bai stòp di kolektá kos pa Kòrsou. Mi ta preferá manda e kosnan pais ku ta mas gradesido. Pais kaminda gobièrnu ta para habri pa risibí e tipo di material aki for di Hulanda. Ta doloroso, pero si nos no logra e kosnan ta bai Maroko.”
Outornan: Elisa Koek i Jamila Baaziz


text:
Pronóstiko di tempu pa Kòrsou i bisindario bálido te djasabra mainta 06:00 o.l., 21 di mart 2020.
Pronóstiko
Pronóstiko di tempu pa Kòrsou i bisindario bálido te djasabra mainta 06:00 o.l., 21 di mart 2020.
Kompilá: djabièrnè 20 di mart 2020, 05:00 o.l. (09:00 UTC).
Tempu: Parsialmente nublá ku chèns pa algu di áwaseru, espesialmente durante oranan di mainta.
Temperatura máksimo lo alkansá 31ºC i temperatura mínimo 24ºC.
Solo ta sali 06:40 i ta baha 18:47 o.l.
Bientu: For di direkshon por lo general ost i moderá; forsa 3 te 4 (12 te 30 km/ora, 7 te 16 nudo). De bes en kuando basta fuerte den ráfaga; forsa 5 ( 31 te 39 km/ora, 17 te 21 nudo).
Situashon general: Kondishon atmosfériko lo bira poko mas faborabel pa desaroyo di algun nubia riba nos region. Algun di e nubianan aki por generá de bes enkuando un áwaseru lokal riba nos isla, espesialmente durante oranan di mainta.
Kondishon di laman: Moderá ku altura di olanan entre 0.5 i 1.5 meter (2 pa 5 pia).
Fenómeno spesial: Ningun.
Perspektiva te djadumingu mainta: Parsialmente nublá ku algun áwaseru posibel.
Meteorólogo: Abraham.


text:
Dia internacional di conservacion di naturalesa ta wordo observa rond mundo riba e fecha 28 di july. Riba e dia aki, ta pone atencion na conscientisacion riba proteccion y conservacion di nos recursonan natural. Tin varios aspecto cu ta expone nos naturalesa na peliger, pero na mes momento mas y mas pais ta reconoce esaki y implementa cambionan.
Pa salvaguardia futuro generacionnan, un medio ambiente saludabel ta esencial y cada pais tin e responsabilidad pa contribui na esaki. Nos planeta ta percura pa provee e necesidadnan basico pa por garantisa sobrevivencia esta: awa, aire, cuminda, mata y bestia, pues ta suficiente motibo pa mantene nos naturalesa limpi y saludabel.
Un dia e motibonan pa cual hopi biaha ta destrui natralesa ta pa construccion di casnan, edificionan y caretera pa facilita bida di e ser humano. A pesar cu ta reconoce e necesidad pa vivienda pa cumpli cu demanda y necesidad di e poblacion, un balans ta mucho mas importante. Ora no ta existi un balans entre conservacion di naturalesa y desaroyo di un pais, esaki por contribui na entre otro mas desaster natural y malesanan cu ta surgi.
Aruba tambe ta haci di su parti pa percura pa desaroyo sostenibel a traves di implementacion y ehecucion di leynan pa entre otro: proteha areanan di naturalesa, prohibi materialnan dañino pa naturalesa y door di continuamente sondea opcion y alternativa pa mehora procesonan anticua cu no ta na beneficio di naturalesa manera e proceso di maneho di desperdicio.
Cada persona por duna di nan parti door di simplemente comparti informacion di e balor di naturalesa, evita di uza productonan cu ta causa daño na naturalesa y aprecia nos beyesanan natural sin causa daño na esaki.
Prome Minister Evelyn Wever-Croes: “Un desaroyo balansa y sostenibel lo ta na beneficio di nos tur. Nos lo sigui duna contenido na e Metanan Mundial di Desaroyo Sostenibel y lo pone enfasis riba proteccion di nos medio ambiente y crea oportunidadnan riba tereno di agricultura. Naturalesa y medio ambiente saludabel ta indespensabel pa un sociedad saludabel.
Mi ta haci un suplica na cada ciudadano di nos pais, pa como bon ciudadano, nos tur tambe semper keda aporta y cuida nos naturalesa pa un miho desaroyo pa nos pais”.


text:
“Un pais cu reconose su lidernan, lo crese, y Aruba a demostra diaranson cu Betico Croes den felis memoria merece tur elogio y reconosemento. Actividadnan rond di nos isla especialmente na Santa Cruz, Piedra Plat, Savaneta, y Arcivo Nacional tabata hopi bon bishita. Trafico den tur tres direccion pa Santa Cruz tabata congestiona practicamente henter dia. Y apesar di e polemica cu e color nobo di e bandera, ta hopi hende a hisa nan bandera di color original cu orguyo. Por cierto nos a avisa Gobierno y especialmente minister Otmar Oduber cu bo no por yega cambia e color sin mas, pasobra pueblo lo no acepta e color nobo sin mas, y a keda comproba cu pueblo a rechasa e color nobo cu ta mas scur cu esun cu tur Arubiano ta identifica nan mes cune pa casi 40 anja.
Critica nunca ta falta, y e anja aki e critica tabata riba e hecho cu gobierno di Aruba no a duna ningun reconosemento na Betico Croes, esun cu a lucha pa realisa nos Himno y nos Bandera. Pero esaki ta algo cu nos a bin ta mira structuralmente desde 5 anja caba, cu gobierno ta crea un polemica semper rondo di e dia importante aki. Pero ni asina a desanima e pueblo. Pueblo a hisa su bandera color original, y a canta su himno cu orguyo. Pabien Aruba cu un bunita celebracion di Dia di nos Himno y Bandera”, ta palabranan di lider di MEP Evelyn Wever-Croes


text:
ADN
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Ásido desocxiribonucleico, frequentemente abrevia ADN (of DNA for the "DeoxyriboNucleic Acid" na ingles), ta un ásido dI un nucleo dI una célula. Su areglo de molekülnan kontené informashon genético una guia de desaroyo di e célula. Un gene ta un segmento distinto di ADN ku kontené informashon.
Tur bestia i mata ta kontené ADN. Manera un buki di instrukshon, ADN kontrolá prosesonan kímiko ku krea otro parti di sélula: ARN, proteina, ets.
Na palabranan kímiko, ADN ta un par di polimero largu di porshonnan simpel yamá nukleotidonan. E polimeronan tin un stelashi di sukunan i gruponan di fòsfat. E forma di e struktura ta helikso dòbel.


text:
Kada formulario di laboratorio ta bonbiní serka nos
Info pre-bishita
Pa por hasi bo bishita na LabdeMed mas plasentero posibel, nos a pone algun pregunta i nan kontesta band’e otro. Asina bo por prepará bo mes bon pa e tèst di laboratorio.
Primi riba e pregunta pa bo por deskubrí e kontesta korespondiente.
Kada formulario di laboratorio ta bonbiní serka nos. Bo por bini serka nos ku kada formulario di laboratorio. Tambe si bo dòkter òf speshalista ta biba den eksterior, òf si bo no ta deseá di bai otro laboratorio.
Bo dòkter ta marka riba e formulario di laboratorio kua tèst abo mester laga hasi. Mayoria bia ta trata di un tèst normal di sanger, urina òf sushi. Porta tambe ku mester tèst spèrma òf otro parti di e kurpa.
Pa tèstnan normal, manera prek sanger òf entrega di urina òf sushi, no tin nodi di traha un sita delantá. Bo por pasa manera ta kumbiní bo mihó. Pa tur demas tèst i pa uso di laboratorio móbile bo sí mester traha un sita, esaki por sosodé na +5999 7361030 òf via nos formulario di kontakto.
Mester bini ku e formulario di laboratorio, un dokumento di identifikashon bálido i papelnan di seguro. Si bo mester laga tèst tambe urina, sushi i spèrma, bo tin ku bini tambe ku bo material di tèst.
Muestranan di urina, sushi òf spèrma, bo por entregá den un pòchi, speshal destiná pa esei. E pòchinan aki por tuma serka nos promé. Pa rekohé urina, bo por baha aki e instrukshonnan. Si bo tin ku laga hasi un análisis di spèrma, pa un tèst di fertilidat ta nesesario, ku tres dia promé ku e test, pa no tene relashon seksual.
Ta tuma bo sanger rápido i profeshonal, dor di un di nos kolaboradónan outorisá ku ta prek sanger. Ta rekohé e sanger den tubu ku dòpinan di diferente koló, pa indiká kua análisis ta nesesario. E tubunan ku sanger, ta haña un seyo ku e datonan di e pashènt, ku ta kontrolá na vários okashon estriktamente. Den esei nos ta sòru naturalmente ku bo privasidat ta keda garantisá. LabdeMed ta funshoná segun kriterianan sertifiká internashonalmente i ta garantisá un forma kompletamente sigur di tèst sanger.
Pa mayoria tèst bo mester keda na yuna. Keda na yuna ta nifiká ku por lo ménos 8 ora i pa mas tantu 10 ora promé ku e tèst di sanger òf e rekohementu di urina, bo no tin mag di kome, bebe ni huma. Si bo hasi esaki tòg, e por influenshá e tèst. Por bebe awa sí.
Bo ta deseá di sa mas? Tuma kontakto ku nos libremente via +5999 7361030 òf hasi bo pregunta via nos formulario di kontakto.
Ku nos app plasentero pa usa bo por haña informashon lihé tokante nos servisionan. Manera lokalidat di prek, orario, resultadonan di tèst i botikanan na warda. Download e LdMApp den e App Store òf den Google Play Store awor! Bo ke sa mas? Yama nos ofisina prinsipal na (+ 5999 7361030) òf pasa tuma e foyeto na un di LabdeMed su lokalidatnan di prek.


text:
Ham di pasco di pork tenderloin, cu salada di batata, compote di pineapple, gel di pineapple, yellow beets y comcomber tempera.
Ham di Pasco di pork tenderloin
500 grams pork tenderloin
1 liter di awa
25 grams salo
15 grams sucu
3 star anise
3 blatji di Laurier
8 korrels di black pepper corn
4 clabo
1 liter di juice di pineapple
50 grams sucu bruin
1 botter chikito di preserved cherries
½ tsp liquid smoke
2 tbsp olive oil
2 tbsp manteca
Pone e salo, sucu, anise, laurier, pepper corn, clabo y e awa den un weya. Pone nan herbe. Ora e jega e boiling point, page y lage fria den frigidaire. Esaki jama brining liquid.
Den un saco di ziplock, pone e pork tenderloin y basha e brining liquid riba dje, laga e pork tenderloin ta full tapa cu e brining liquid. Lage brine pa 12 ora den frigidaire.
Despues di 12 ora, sake di e brining liquid y seca e pork tenderloin cu un kitchen towel.
Den un blender, pone e cherries, e pineapple juice, e liquid smoke y e sucu bruin. Blend y despues pase door di colado. Agrega salo na smaak. Esaki ta e cherry y pineapple sauce
Den un pantji, pone e olive oil y e manteca y hasa e pork loin golden brown. Ora e tin un bunita color, deglaze e pork loin cu e cherry y pineapple sauce. Stoba e pork tenderloin cu e sauce na medium heat y keda baste (banje) cu e sauce te ora e jega medium well. Depues saca e pork tenderloin di e sauce y lage fria den frigidaire, e sauce tambe lage fria separa pa e pork no pasa di termino.
Salada di batata
2 baked potatoes, corta na bloki chikito
2 tbsp ciboyo cora, corta na bloki chikito
2 tbsp promenton cora, corta na bloki chikito
2 tbsp yellow beets, herbi y corta na bloki chikito***
1 tsp cilantro, chopped
1 tsp ciboyin, chopped
2 tbsp mayonnaise
1 tbsp piccalilli
½ tsp pica di papaya
salo y pepper na gusto
Pone e awa herbe y cushina e batata nan te ora nan ta moli, pero no demasiado moli, no kier keda cu e forma. Strain y pasa nan pa un platter cu papel pa absorba e awa y laga nan fria den frigidaire.
Den un bowl, pone e ciboyo, promenton cora, yellow beets, cilantro, ciboyin, mayonnaise, picalilli y pica di papaya y mix nan, despues fold in e batata y sazona cu salo y pepper na gusto
Compote di pineapple
200 grams pineapple fresco, corta na bloki chikito
100 grams sucu
100 grams awa
50 grams white wine vinegar
1 cinnamon stick1 tsp fresh ginger, chopped
Pone e pineapple, sucu, awa, vinager, cinnamon y e ginger den un weya y herbe, ora e liquido herbe, bahe na low y reduci pa 2/3. Ora e reduci kite di candela y pone den un baki y lage fria den frigidaire.
Komkomber tempera
1 Komkomber largo, pela e casca
100 grams awa
100 grams sucu
100 grams apple cider vinegar
Cu un cos di pela batata, saca paar di lamina nan largo di e komkomber.
Den un bowl, mix e awa, sucu y vinager te ora e sucu desolve full. Pone e komkomber tempera den e liquido pa mas o menos 1 ora y despues saca nan y lora nan rondo
Gel di pineapple
500 grams juice di pineapple
8 grams agar agar (gelatine a base di seaweed)
Pone e pineapple juice y e agar agar den un weya y pone herbe. Laga e scuma lanta y wisk e y bahe di candela pa e baha back, ripiti esaki 2 biaha mas.
Stort den un baki y pone fria den frigidaire te ora e bira full mane un gelatine.
Corta e gelatine di pine apple den bloki y blend e te ora e bira un gel liquido (smeerbaar)
Decoration (optional)
Chips di paprika
Wedge di yellow beet, cushina
Micro green di cilantro
Plateo
Pone 3 slice di ham di pork tenderloin banda rechts di e tayo, riba dje un tiki di e sauce di cherry y pineapple, pone un quenelle di e compote di pine apple riba dje.
Na banda links pone un quenelle di e salada di batata. Rond di e ham pone paar di dots di e gel di
pineapple.
Decore cu chips di paprika riba e ham, wedge nan di e yellow beets contra e batata y blatji nan di e micro green di cilantro riba e ham.
***por remplasa e yellow beets cu red beets


text:
Un compania robotico Hapones a desaroya un smart face mask cu ta amplifica voz, transcribi dictacion y traduci speech den 8 diferente lenguahe y esaki lo ta disponibel pa cumpra September proximo.
E C-mask aki a wordo diseña door di e tech start-up Hapones Donut Robotics pa yuda drecha communicacion entre trahadornan di aerolineanan y tambe trahadornan di supermercado durante e pandemia di COVID-19.
E face mask aki, cual ta connecta via di Bluetooth cu e usuario su telefon cellular tin capacidad pa traduci e idioma Hapones den e idiomanan Chines, Koreano, Vietnames, Indones, Ingles, Spaño y Franses.
E compania originalmente a desaroya e technologia aki pa nan mesun robot pa asisti viaheronan internacional. Como cu mayoria di Hapon su aeropuertonan mester a sera ora cu e COVID-19 virus a plama, nan a aplica e software aki na face masks pa trahadornan riba tereno industrial y den cuido medico por comunica mas cla mientras nan cara ta tapa of nan ta para tras di glasnan protector.


text:
A menos cu tin algo diferente menciona, e declaracion “Creative Commons Zero” (CC0) riba contenido di e website aki, ta aplicabel. Esaki ta encera cu cualkier forma di uzo di contenido di e site aki ta permiti, a menos cu cerca of den un seccion specifico (por ehempel un potret of un documento) tin indica, cu riba e seccion ey un excepcion di derecho di propiedad literario ta aplicabel.
No ta obligatorio pa menciona nomber ora ta uza contenido di e website aki. Pero ora cita cualkier parti di e contenido, no por crea e impresion cu gobierno di reino ta djis bay di acuerdo cu e mesun intencion di e trabou deduci.
Declaracion Creative Commons Zero no ta modifica e siguiente derechonan, pues nan ta keda na vigor:
- Derecho di patent y derecho di marca.
- Derecho di otronan, o sea riba partinan di e website aki, esta riba e forma cu ta uza e website aki, tal manera e derecho di potret of e derecho di privacidad.


text:
KRALENDIJK – Hefe di kuerpo di polis Hildegard Buitink ta tuma e krítika riba su persona serio i ta bai palabrá esaki ku personal di polis. Buitink ta reakshoná por eskrito riba e akusashonnan serio ku a ekspresá den un karta anónimo.
E akusashonnan ta trata di su komportashon, manera di traha, vishon i konosementu di kultura i idioma bonerianu. E karta ta papia di un partishon entre polis lokal i polis hulandes oropeo. E bònt di polis NAPB ta bisa ku bou di polis ta reina un kultura di miedu ku ta pone ku nan no por ekspresá krítika abiertamente.
Tempu
Buitink ta bisa ku ‘último temporada hopi kos a sosodé i ku a alkansá logro visibel den e lucha kontra kriminalidat’. “E kuerpo ta pasando den un profeshonalisashon. Esei no ta bai sin lucha i ta kosta tempu”, Buitink ta splika. “Ta palabrá e krítika ku personal.”
Retaliashon
Den e reakshon kòrtiku no ta bisa kiko tur a sosodé último tempu. Tampoko Buitink no ta aklará mas aleu e proseso di profeshonalisashon i e difikultatnan. Espesialmente e polisnan lokal ta indiká ku nan tin miedu pa retaliashon i ku nan ke keda anónimo. Buitink ta bisa ku ‘mester por papia abiertamente i transparentemente tokante e krítika’. “Asina e kuerpo lo bira mas fuerte.” No ta aklará kon ta bai logra e frankesa i transparensha den kombinashon ku e kultura di miedu den e kuerpo.
Outor: Belkis Osepa


text:
WILLEMSTAD – For di 2012 ombudsman ta hala atenshon pa bibienda kaminda a sera awa for di e ret di awa di pipa. Asta den e krísis di corona ainda ta kòrta awa na bibienda.
Esaki a sali for di un karta ku Keursley Concincion, Ombudsman di Kòrsou, huntu ku e Ombudsmannan di Sint-Maarten i Hulanda a skibi na promé minister di Hulanda, Mark Rutte.
E Ombudsmannan pa promé bia for di dia ku e institushon ta eksistí na e islanan, a skibi un karta huntu na Rutte. Nan ta pidi atenshon pa e situashon sosial ekonómiko na e islanan outónomo. Ombudsman Concincion tin atenshon spesífiko pa e problemátika di awa di pipa na Kòrsou.
“Ainda tin un grupo grandi di hende ku pa diferente sirkunstansha sosial ekonómiko, no tin akseso na awa limpi di pipa” e Ombudsman ta konta. Naturalmente nos a indiká promé serka nos mes gobièrnu ku nos ta prekupá pa e situashon aki. Ta sera awa di mas i mas bibienda, kaminda esaki, sigur den e situashon di COVID-19 aki no ta deseabel.”
“E situashon rònt di COVID-19 na tur isla ta asina eksepshonal ku nos a skohe pa skibi un karta huntu”, e Ombudsman ta konta. E Ombudsman di Aruba no ta den e karta pasobra Aruba no tin Ombudsman ainda.
Den e karta e Ombudsmannan ke papia tokante e pobresa grandi na e islanan karibense i e efektonan di e kondishonnan ku Hulanda a imponé pa sosten di likididat. ‘Esaki inevitablemente lo kousa mas sufrimentu, espesialmente serka esnan mas vulnerabel den komunidat’, tin pará den e karta.
“Esaki no por tabata e intenshon di gobièrnu di Reino”, segun e Ombudsman. “E efektonan di e medida aki ta oumentá e desigualdat sosial i ekonómiko den Reino i no ta benefisiá e demokrasia den e paisnan den e parti karibense di Reino.”
Enkuesta
Banda di e karta ofishal Ombudsman a kuminsá un enkuesta tambe pa informá gobièrnu kon e siudadano ta eksperensiá e situashon. “Mayoria hende ku nan a kòrta nan awa, no ta haña supsidio. E manera ku mester pidi supsidio serka Ministerio di Desaroyo Sosial, Asuntunan di Labor i Empleo (SOAW) ta resultá di ta un proseso largu i esaki no ta ideal”, segun Ombudsman.
E Ombudsmannan no a haña reakshon ainda riba e karta ku a manda na yüli kaba, pero nos ta ferwagt si ku e ta bini.”Gobièrnu hulandes normalmente ta kontestá karta ofisial”, Ombudsman ta bisa.
No tin komentario
Ministerio di SOAW no opstante e hopi petishonnan di e simannan ku a pasa, no ta alkansabel pa komentario tokante e seramentu di awa den e bibiendanan.


text:
DEN HAAG –Tweede Kamer ta prekupá pa e intrankilidat sosial, pegamentu di kandela i protestanan na Kòrsou. D66 i GroenLinks ke pa sekretario di Estado Knops (Relashonnan den Reino bai yuda tres trankilidat bèk.
E konsekuenshanan ekonómiko di e pandemia corona ta pone míles di hende pèrdè trabou na e isla. Tin di nan tin kuater luna kaba sin entrada, miéntras tabata e intenshon ku nan por a haña un kompensashon.
Kòrsou i Hulanda mester kana huntu
E protestadónan a eksihí elekshon nobo i e atmósfera na e islanan ta menasante. D66 i GroenLinks ta haña ku Hulanda tambe tin un ròl pa laga sosiegu bini bèk. Kuminsamentu di otro siman nan ke un debate ku sekretario di estado Knops.
Antje Diertens (D66)
E isla apénas tin sèn den kaha i p’esei ta haña fiansa di emergensia di Hulanda. Un kondishon di Hulanda Ta ku tur ámtenar mester entregá 12,5 porshento di nan salario. Ku asta hende ku tabata pasa trabou kaba tambe mester entregá, D66 i GroenLinks ta haña inaseptabel.
“Un polis, enfermera òf un hende ku ta bai ku shushi, ta hende ku no ta gana masha sèn”, segun miembro di Kamer Antje Diertens. “E ora ei ta bira mas pió. Mester bini mas trabou na midí. Kon nos ta bai sòru pa yuda e hendenan normal?
‘Kòrsou í Hulanda ta responsabel’
Tantu Kòrsou komo Hulanda ta responsabel pa yuda ‘hende vulnerabel promé’, miembro di Kamer di GroenLinks Nevin Özütok ta haña. “Si tin nesesidat mester yuda otro den Reino. E prekupashonnan pa siguridat di eksistensia ta masha grandi.
Kamerlid Nevin Özütok (GroenLinks)
“Mi ta prekupá ku e spiral di violensia lo subi mas aleu”, segun Özütok. Nos no mester bai bèk na e imágennan di añanan sesenta.”
’Na Hulanda tambe e nesesidat ta grandi’
E miembro di Kamer Chris van Dam di CDA tambe ta sigui e ‘situashon difísil na Kòrsou’ rònt di e protestanan i kimamentunan ku hopi atenshon. “Na Hulanda tambe e nesesidat ta haltu den e sentido finansiero i sosial. Djadumingu pasá Mobiele Eenheid mester a para bochincha ku forsa.
Chris van Dam (CDA)
E kondishonnan segun CDA ta hustu. “Nos ta wak i hasi loke ta nesesario, pero nos sa di otro ku Kòrsou tin e responsabilidat di kuida su mes. Ke men no ta sèn grátis.”
‘Bai vakashon na e islanan!’
E miembro di Kamer di CDA Van Dam ta hasi un yamada na tur hende na Hulanda pa sostené ekonomia di e islanan pa bai ei pa vakashon. “Si Hulanda ke bai di vakashon, e ora ei ta un destinashon so ta real: e parti karibense di Reino. Laga nos bai saka nos sèn di fakansi ei bou.


text:
Anzoátegui, Venezuela: Tres recherche di e Cuerpo di Investigacion Científico, Penal y Criminalística (Cicpc) a wordo asesina diasabra mainta pa dos preso, esaki a pasa na e cuidad di Barcelona na e estado Anzoátegui.
E tres recherchenan a keda identifica como; Saúl Eduardo López Rodríguez di 25 aña, Génesis Oriana Guelle Brito di 21 aña y José Antonio Marín Jiménez di 45 aña.
Segun e version di polis, cu e recherchenan tabata transportando e dos detenidonan aki y autoridad ta pensa cu un di e detenidonan, lo a logra kita e arma for di un di e recherchenan y cu e arma aki lo a tiranan mata.
E dos delicuentenan a keda identifica como; Nelson Enrique Ramírez Araguayan y Denny Rondón Guevara. Den saco di carson di un di e recherchenan a bin haya e cedulanan di e dos asesinonan, un di e cedulanan tabata mancha na sanger.
Despues cu e dos presonan a mata e tres recherchenan, nan a huy for di e sitio. Autoridad venezolanto ta enbuska di e dos fugitivonan aki, cu ta e sospechosonan di e triple asesinato aki.
Foto cortesia di 800noticias


text:
ORANJESTAD – ORANJESTAD – Hòspital Horacio Oduber ta di akuerdo ku e trahadónan den kuido ku ta bati alarma tokante e situashon krítiko den e sektor di kuido. Pero Aruba su úniko hòspital ta sufri èkstra: for di 2018 e tin un défisit di miónes i e tin un aña yen di insidente karu tras di lomba.
“E hòspital ya kaba tin algun aña di problema finansiero. Ke men nos no tin reserva, solamente debe pa hèndel e tipo di fluktuashon asina”, Freek Korver, presidente interino di e direktiva di hòspital ta bisa.
Ku fluktuashon Korver ke men e kuido di e kantidat di pashènt ku Covid, ku ta keda konstantemente haltu awor ku e di dos ola ta na e isla. Pero tambe e ekonomisashonnan riba e bùdjèt di e hòspital, imponé pa e eksigensianan hulandes pa fiansa di corona na Aruba.
Mas aleu e hòspital a sufri di insidente, kalamidat ku Kòrver ta deskribí komo ‘un sorto di Murphy’s Law’: “Tur loke bo por imaginá bo di mas straño posibel, el a sosodé den un término di un aña.” Ku esaki e ke men e hack di e sistema di computer novèmber di aña pasá, pero tambe e kandela grandi na yüni despues di kua mester a limpia asbèst.
‘E listanan di espera, ku hende mester a warda mas largu riba tratamentu, esei ta teribel’
Tur huntu esaki a kondusí na listanan di espera largu, e direktor di e hòspital ta rekonosé. “E listanan di espera, ku hende mester warda mas largu promé ku e tratamentu kuminsá, esei si ta algu. I si hende tin keho tokante esaki, mi ta komprondé tambe i ta loke nos profeshonalnan tambe ta haña teribel. I loke komo direktor di un hòspital mi tambe ta haña teribel. Naturalmente lo mi a preferá si, ku nos kapasidat, nos por a duna kuido normal. Pero aktualmente nos no por.”
Dos siman pasá un kantidat grandi di trahadó den kuido (spesialista, dòkter di kas, botikario, partera, dentista ets.) a manda un karta urgente pa gobièrnu. Ku e ekonomisashonnan i e insiguridat tokante e krísis finansiero-ekonómiko ku Aruba ta aden, nan ta bisa ku sin solushon nan no por garantisá e kuido mas. E hòspital no a firma e karta, pero ta di akuerdo si ku e kontenido, Korver ta bisa.
““Nos a manda un karta apart pa e promé minister i e ministernan i tambe pa Hulanda, ku e mésun palabranan ku esaki ( e ekonomisashonnan) pa nos den un situashon grave, ku ta hasi e situashon mas grave ainda. I pa loke ta kontenido mi ta sostené nan prekupashonnan den e karta: si esaki sigui asina, e ora ei en bèrdat t’asina ku Aruba no por duna e kuido mas ku nos tambe komo hòspital ta haña ku mester por duna.”
‘No ta paga kuido na Aruba ekstremadamente bon’
Korver ta splika kiko ta sosodé si di repente hòspital atrobe haña ménos sèn: “Kisas nos por posponé pago di nos kreditornan i suministradónan un luna ainda. Pero si esaki dura mas largu, e ora ei no mas. I e ora ei bo mester skohe.” I esaki lo nifiká por ehèmpel ku e hòspital lo no por kumpra sufisiente material mas.
Den e promé ekonomisashon e hòspital a skohe pa baha e salarionan. “Esaki naturalmente a pidi hopi di nos kolaboradónan. Nan no a keda sinta na kas ta lombra wowo sino nan a traha masha duru mes pa por yuda e pashèntnan di Covid i e otro pashèntnan bon.”
Korver ta haña ku lokalmente e apresio pa e trahadónan den kuido ta keda atras kompará ku sobrá di mundu. “Laga mi papia di Hulanda, ei mésora ta papia di salario mas haltu i un bónùs di un bia. Na Aruba nos ta papia di rebaho kaminda for di gobièrnu ta pidi pa nos rebahá mas tantu ku nos a hasi kaba. Konsientemente nos a bisa ku nò, nos no ta hasi esaki, kla.”
Pero na Hulanda tambe e manehadó di hòspital ta haña ku tin un imágen robes: “Mi ta haña ku den kuido na Aruba no ta paga ekstremadamente bon. E imágennan ku nan tin na Hulanda ku aki tur hende ta kana rònt ku un sorto di kuchara di oro, di tur manera pa loke ta kuido mi no ta di akuerdo. Nan sa esaki tambe na Hulanda, mi a konta nan.”
‘Ni Aruba ni Hulanda no a reakshoná riba e karta di urgensia’
Ni Gobièrnu Arubano ni esun di Hulanda no a reakshoná riba e karta di urgensia di e hòspital, Korver ta bisa. “Kasi diariamente mi ta bati alarma ba VWS (Ministerio di salubridat hulandes, red.). Nan tambe ta preokupá pa e kontinuidat di kuido na e isla. Pero nan mester dil tambe ku BZK (ministerio di Relashonnan den reino, red.) ku den kuadro di e sosten d likides ke hasi otro palabrashonnan tambe.”
BZK ta e ministerio na Hulanda ku ta bai ofer di e eksigensianan na Aruba pa e fiansanan di corona. Un di nan ta ku Aruba mensualmente mester rebahá 5 mion florin (2,3 mion euro), e aña aki un total di 35 mion, riba e gastunan di e seguradó médiko nashonal AZV. Esaki ta kumpra e kuido pa pueblo, entre otro na e hòspital.


text:
DEN HAAG – Hulanda ta kumpli masha malu ku derecho di mucha den e tres munisipionan karibense, asina Defensor di Mucha ta avisá. E kalidat di enseñansa ta ‘muchu abou’ i pobresa ta kousa diferente problema.
Esaki ta e konklushon di Margrit Kalverboer a base di un investigashon bou di sigur 450 mucha na e islanan. Djárason a sali un rapòrt ekstenso tokante di esaki.
Mayoria mucha ta bisa ku nan ta sinti nan mes felis, ma nan ta indiká algun asuntu prekupante tambe. Pa motibu di pobresa hopi mucha no ta haña atenshon na kas. Ta dal nan i tin bia nan no por bai skol pasobra nan no tin transpòrt.
Fèrfelá
Hóbennan en general ta bisa ku no tin masha kos di hasi na e islanan. Nan ta haña e kalidat di enseñansa muchu abou i nan ta bisa ku tin muchu tiki posibilidat pa sigui siña. Un situashon prekupante, Defensor di Mucha ta bisa. Nan ta hasi muchu poko uso di nan propio kapasidatnan. Hopi talento ta bai pèrdí.”
Midi ku dos midí
E muchanan na Hulanda Karibense riba papel tin e mésun derechinan ku mucha na Hulanda oropeo. “pero den práktika nos ta mira ku e límite pa mucha na Hulanda Karibense ta mas abou. Nos ta midi ku dos midí. “Esaki no por i no ta pèrmití”, Kalverboer ta bisa.
Positivo
Tòg e muchanan na tres islanan ta pará positivamente den bida. Nan ta kontentu ku nan famia. Na Boneiru nan ta duna nan bida un promedio di 8.4, na Saba un 7.9 i na Sint Eustatius un 7.6. Relativamente mirá e muchanan na e islanan ta bisa ku nan ta mas felis ku na Hulanda (7.4).


text:
Den tempu di krisis pais no ta sirbí ku desinformashon
Den tempu di krisis pais no ta sirbí ku desinformashon
Minister di Finansa su funshon ta krea konfiansa den ekonomia i no deskonfiansa!
Partido Inovashon Nashonal (PIN) a musta durante kampaña elektoral riba e nesesidat pa tin un gobièrnu ku hendenan eksperenshá i ku konosementu.Kòrsou, manera rònt mundu, ta pasando den un krisis di salù ku a kousa un krisis ekonomiko severo. Ta konosí ku e pandemia C19 a afektá hospitalnan i personal di kuido rònt mundu desproporshonalmente. Pa solushoná e retonan hospitalario, mester di un gobièrnu fuerte tantu pa lokual ta trata salubridat públiko, komo maneho finansiero. Lamentablemente Kòrsou ta karesé di ambos kapasidat.
Pais Kòrsou ta DOÑO di Hospital CMC
Pa algun tempu kaba eksponentenan di MFK, tantu gobernante komo parlamentarionan, ta uza e MO di ataká individuonan i institutonan, lansa desinformashon i mustra dede riba gobièrnunan di turno, sin solushoná e problemanan. Esaki ta e kaso ku e retonan ku CMC ta konfontando. Na varios okashon PIN ta tende eksponentenan di gobièrnu hasi komo si fuera ku e hospital CMC no tin doño. Sinembargo, un biaha mas por konstatá ku ta trata aki di e MO pa instigá pueblo kontra su mes hospital.
Den un karta fechá 17 aprel 2017 gabinete Pisas I (unu) a úrgi SONA pa lanta un Fundashon Holding HNO ku tin e akshonnan di un entidat pa maneho di edifisio i terenonan di e hospital, esta Vastgoed Maatschappij, i unu pa maneho di e hospital, esta Exploitatie en Transitie Maatschappij – CMC, den su man. Na 2017, gabinete Rhuggenaath a siguí ku ehekushon di e desishon aki i traha pa finalisá e hospital. Den e kuadro aki gobièrnu, despues di a ser apoderá pa medio di un dekreto, a lanta Stichting HNO Holding ku e enkargo pa tene e akshonnan di gobièrnu den entidatnan HNO Vastgoed i den HNO exploitatie & Transitie Maatschappij (CMC). Pues, ta gobièrnu despues di a kana e proseso ku lei ta dikta den e ‘Code Corporate Governance di Kòrsou’ a lanta e fundashon Holding HNO ku e tarea pa vigilá interés di gobièrnu den e hospital. Ta gobièrnu despues di a kana e prosedura deskribí den lei ta nombra miembronan di Hunta di Supervishon den e Fundashon Stichting HNO Holding. Ta e Minister di Salú di Kòrsou, konformé e statutonan, mester aprobá nombramentu di gerensha di e fundashon!
Na su turno, e Stichting HNO Holding si a kumplí ku e desishon ku kabinetenan Asjes, Whiteman, Koeiman, Pisas i seguidamente kabinete Rhuggenaath a sostené. Stichting HNO Holding a lanta e entidatnan HNO Vastgoed i HNO exploitatie en Transistie Maatschappij (CMC) konformé desishon di e gobiernunan.
Finansiamentu pa kaba di traha i operashonalisá CMC
E hospital ku durante mas ku shen aña a sirbi su meta Sehos, tabata pasando den un krisis finansiero ku, apesar di tabatin profeshonalnan kapasitá, no tabatin e infrastruktura pa garantisá un kuido hospitalario na nivel. P’esei gobièrnu tabatin e obligashon di finalisá e konstrukshon di CMC i pone esei na servisio di komunidat.
Komo ku desishonnan deskabeyá tumá na momentu di konstrukshon di hospital no a tene kuenta ku varios aspekto kostoso, manera kompra di Colon, trahamentu di un garashi di mas ku un piso, kambionan di e vianan ku ta kondusí na hospital ora a traha e hospital riba Hamelbergweg, ku mester a kibra parti di SEHOS etc., mester a buska fondonan adishonal pa por a kaba e konstrukshon. Ta konformé su statutonan e entidat HNO Vastgoed a buska i haña finansiamentu pa por a kaba e hospital i pone esaki den servisio. Na novèmber 2019, apenas algu mas ku dos aña despues ku gabinete Rhuggenaath a tuma asiento, a hasi e hospital operashonal. Pa evitá subida di prima pa pueblo, a tuma un kantidat di medida entre otro riba tereno di “uitzending” di pashènt, remedi genériko i pago na speshalistanan.
Den un ‘Akte van schuldbekentenis di 16 maart 2020” e relashon di debe ta formalisá!
Fundashon Holding a tuma tur debe for di gobièrnu ku ta direktamente relashoná ku hospital nobo. Esaki después ku kalkulashon di e suma a keda hasi tantu pa SOAB komo departamento di finansas. Kon gobièrnu por bisa ku e debe no ta formalisá? Tin korespondensia amplio riba esaki den file di gobièrnu.
Nèt na tempu
Awe kisas hopi hende no ta realisá kon bendishoná Kòrsou ta na moment uku e krisis di Corona a yega Kòrsou. Na mart 2020 Kòrsou a keda konfrontá ku krisis di Covid. Pa evitá eskalashon di e krisis mester a tuma varios medida, entre otro hasi gastu pa por a akapará personanan ku keda afektá gravemente dor di e viro Corona. Manera ta konosí na luna di yüli 2020 Kòrsou a konosé un kantidat rèkort di kasonan di Corona ku a kondusí na hospitalisashon i kuido intensivo. Konsekuentemente maneho regular di hospital CMC mester a keda adaptá pa por dil ku e kasonan di Corona. Na su turno eseinan a afektá entradanan di CMC desproporshonalmente.
Konklushion
No ta Hunta di Supervishon, ni gerensha, ni empleadonan di CMC a krea e krisis di Corona. No ta nan a tuma desishon pa bai Otrobanda ku konsekuensia ku kosto pa e hospital a subi drastikamente! P’esei PIN ta desaprobá e forma ku insistentemente gobièrnu i algun parlamentario ta ataká e instituto vital aki, ku desinformashon, gañamentu i kalumnia. PIN ta úrgi gobièrnu i parlamento pa asumí responsabilidat i manehá nos kuido hospitalario di un manera honesto i kuerdo, manera rònt mundu esaki ta tumando lugá.


text:
Guera Friu
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Guera Friu ta referi na un periodo di enemistad (1945-1989) entre e kapitalismo West y e comunismo Oost, durante cual entre e dos paisnan poderoso [[[Estadonan Uni di Merka|Merca]] y Union Sovietico un berdadero guera nunca a cuminsa. E enemistad aki a tuma luga na un nivel politico, ideologico, economico, tecnologico, militar y informativo. Nan nunca a tuma accion directo contra otro, nos por yama cu esaki tawata un guera 'friu'. E tempo aya tawatin hopi tension rond mundo. Nan a marca masha grandi mes den historia di guera na mita di siglo XX.
Termino di e nomber[editá | editá fuente]
Depues Di Dos Guera Mundial Merca y Union Sovietico (awo: Rusia) tawata e paisnan di mas poderoso rond mundo. Ta bisa cu Guera Friu tawata un tempo unda tawatin hopi menasa y cu lo ataca otro cu arma. Nunca a tuma luga, pero semper hende tawata cana cu hopi miedo. Nunca tawatin victoria of honor. Por bisa tambe Di Tres Guera Mundial of Guera Friu.
Antecedente[editá | editá fuente]
Tin masha desacuerdo over di e cuminsamento di Guera Friu. Mayoria di e historiadonan ta sten cu e guera aki a cunsa na cabamento di Di Dos Guera Mundial, otro ta bisa cu el a inicia na cuminsamento di Prome Guera Mundial. E doctrina di capitilismo y comunismo a boks cu otro na 1917, unda Rusia a sali victorioso. Ta bisa cu Rusia tawata e prome pais comunista. Esaki tawata e prome suceso cu a hiba un considerabel erosion di e Rusia Mericano. Algun evento despues di Prome Guera Mundial a fomenta sospecho y desconfiansa entre e Mericano- y Sovieticonan: e idea di Bolshevistanan tawata pa caba cu capitalismo y introduci e sistema comunista, e retiro di Rusiano despues di II Guera Mundial tras di e firma di Tratado di Brest-Litovsk cu Imperio Aleman, e intervencion di Merca pa sten Movimento Blanco durante e Guera Civil Rusia y e rechaso di Merca a duna di conoce cu diplomaticamente na Union Sovietica na 1933.
Oost y West hunto[editá | editá fuente]
Na aña 1938 Hitler tabata kier Checoslovakia, paso eynan tabatin hopi Alemannan, su hende.
Francia y Gran Britania a invita Alemania y Italia den un Conferencia di Munich na aña 1938 na unda nan a dicidi pa duna Hitler mita di Checoslovakia en cambio pa paz. Union Sovietica no a wordo invita.
Na maart 1939 Hitler a tuma ful over Checoslovakia, ful e pida na unda nan no a palabra. Francia y Gran Britania a busca e tempo ey contacta cu Stalin, pero Stalin haya e sensato pa no cay un tratado di atake cu Hitler. Na september 1939 Hitler y Stalin a ocupa Polonia y nan a parti e pais. Francia y Gran Britania a declara Hitler rib'e guera. E Di Dos Guera Mundial a cuminsa.
Na 1941, situacion di guera a cambia. Alemania a gana Union Sovietiko. Merca tambe a bay guera cu Alemania. E enemigo di Hitler mester a traha hunto. Nan a haci lo siguiente:
- Gran Britania y Merca a manda material monderno di guera pa Union Sovietica.
- Winston Churchill, Stalin y Theodore Roosevelt a discuti over Europa. Den un tratado, Carta Atlantica, na unda Europa no mag di wordo ocupa. P'esey e pueblo Europeo a haya autodeterminacion: e derecho pa kies nan mesun gobierno.
- E tres lidernan a discuti referente na e guera contra Hitler. Na aña 1944 Gran Britania y Merca a kere cu ta bay cuminsa un antoho na West-Europa.
Na aña 1943 e situacion di guera a cambia. Union Sovietica a derota e ehercito Aleman na Stalingrad y a cuminsa cu avance den Europa. Stalin tabata kier su poder bek na e zona unda Union Sovietica tabatin na aña 1941. West no tabata kier esey, pero Union Sovietica tabatin mester di Hitler pa derota.
E Tres Lidernan Grandi a reuni na februari 1945 na un Conferencia di Yalta.
- E minister-presidente Britanico: Churchill
- E presidente Mericano: Roosevelt
- E lider partido Ruso: Stalin
Nan a palabra tocante e ambito di influenca den Europa. Nan a palabra cu cua pais lo tin influencia den cua zona di Europa. Durante e conferencia aki tambe a wordo palabra cu Union Sovietica di Berlin ta bay wordo parti den devocion pa un periodo entre e aliadonan. Francia y Gran Britiania no tawata mas cu e paisnan poderoso na 1945. Nan a perde nan colonia, paso e habitantenan di e zona ey tabata ker biba indepediente. Francia y Gran Britania a perde bou di tur circunstancia hopi placa door di e guera. Specialmente Francia cu tabata tin hopi daño di guera.


text:
E pueblo Wayú. (Historia bibu)
E pueblo Wayú. (Historia bibu)
Geplaatst op 30 Mart 2019 dor di Ministerio di Enseñansa, Siensia, Kultura & Deporte
Willemstad- durante su bishita na La Guajira, Riohacha, Minister Marilyn Alcalá-Wallé, ku ta enkargá ku e.o. kultura, a hasi un bishita na e tribu/clan wayú o guajiro.
E pueblo aki ta aborígen di e península di la Guajira, ku ta habitá territorionan di Colombia i Venezuela, sin ku e pueblo tin frontera entre e dos paísnan suramerikano. Ta eksistí por lo menos 30 tribu, entre kua esun Arpushana ku Minister a bishitá. Tabata un momento bunita pa bai bèk den historia i eksperensiá e pueblo original aki.


text:
Apresiado famia, amigu- i siguidónan.
Ta mi onor i privilegio anunsiá mi buki na kaminda na Ingles i Papiamentu, kaminda mi ta presentá e Vishon ku m’a risibí na 2008.
“Kurá Swaen – di Ruina pa Rikesa”
Danki na Prins Bernhard Cultuurfonds Caribisch Gebied (PBCCG) ku a rekonosé i kere den e proyekto akí, i a otorgá supsidio parsial pa publikashon i imprenta, ora t’asina leu.
A pesar di e retonan nos dilanti, manera aprobashon di gobièrnu i fondo pa realisashon dje proyekto ainda pendiente, komo e persona di fè den Ser Divino, ku mi ta, armá ku osadía i konfiansa, mi ta tuma e libertad di presenta bo e manuskrito den borador.
Esaki no ta djis pa bo lesa pa plaser. Lo mi apresiá di risibí bo opinion i komentario honesto I konstruktivo, den sekshon di komentario akibou i/o tirzahlibert@gmail.com pa mehorá e publikashon.
Di antemano danki pa bo amabel koperashon.
“Kaminda profeta n’ ta haña revelashon, e pueblo ta bira pa su kuenta.” Proverbionan 29:18
Kordialmente,
Tirzah
Tirzah Libert / All rights reserved / The content may not be reproduced without written permission of the author.


text:
ALMERE – Tin hopi talento pa natashon na Kòrsou, pero lo keda sin usa esaki, si gobièrnu no invertí mas den deporte lihé. Asina e kampion olímpiko i eks-landadó Enith Brigitha ta bisa. E tin miedu ku e deporte di natashon lo bira un ‘deporte elitario’ riba su isla natal.
Brigitha mes a gana no menos ku 21 título hulandes den añanan ’70 i e tabata e promé landadó muhé di koló ku a gana medayanan olímpiko. Resientemente su biografia ‘Zwemmen in de Schaduw van Doping’ (Landando den Sombra di Doping) a aparesé, ku den dje un konfeshon tokante doping di su rival di Alemania Oriental, Kornelia Ender.
Tòp inalkansabel
Kosnan no tabata fásil pa Brigitha finansieramente, e ta konta. “Mi mama tabata su so ku sinku mucha i e mester a paga hopi sèn. Un pas pa drenta pisina tabata kosta fásilmente 400 florin pa aña i esei tabata masha hopi plaka e tempu ei. Anto ainda bo tin bo pañanan i, kaminda na Hulanda bo ta biaha ku trein pa un otro munisipio pa partisipá na e kompetensianan mas grandi, mashá lihé bo ta hañá ‘bo ta kue avion riba un isla. Esei ta kosta algu.”
E deporte di natashon a krese na Kòrsou i Aruba, Brigitha ta mira. E eks-landadó ta spera ku e gobièrnunan lokal lo invertí sèn adishonal pa e generashon hoben di deportistanan di natashon. Si esei no sosodé, Brigitha ta teme ‘ku deporte di natashon for di Karibe lo no alkansá e tòp hamas’.


text:
Inscripcion pa e estudio pa maestro di Enseñansa Primario na IPA ta habri
Bo kier aporta na e formacion di nos muchanan? Bo ta un persona cu por carga responsabilidad y traha independientemente of den ekipo? Bo ta curioso y creativo? Si e contestanan ta si, e ora e estudio pa maestro di Enseñansa Primario, cu IPA ta ofrece, ta e estudio ideal p’abo. E estudio pa maestro di Enseñansa Primario ta forma maestro cu ta cualifica pa duna les na mucha di scol preparatorio y/ of scol basico: un maestro cu ta funciona competentemente den klas, na scol y den un ambiente social.
Tin dos grupo di participante cu por haci e estudio pa maestro di Enseñansa Primario
1. Studiante cu tin diploma di sea havo, vwo of mbo nivel 4 of si ta den examenklas di havo, vwo of mbo nivel 4.
2. Tur persona cu tin desde 1 di september 2021 minimo 21 aña y cu kier haci un estudio na IPA pero no tin e diploma cu IPA ta exigi, ta bin na remarke pa haci e asina yama 21+ Toets. Si bo pasa e testnan aki cu exito, bo ta bin na remarca pa participa na un trayecto di preparacion pa e test di admision mesun cos cu e studiantenan cu tin diploma di sea havo, vwo of mbo nivel 4.
Durante e asina yama ‘Get to know IPA’, e instituto lo tene un live session di e estudio pa maestro di Enseñansa Primario. Esaki lo tuma luga dia 5 di november pa 6or di atardi riba e pagina di Facebook Instituto Pedagogico Arubano. Durante e live session lo elabora riba e contenido di e estudio, test di admision y procedura di inscripcion. Pa 7or di anochi lo tin un live session cu e studiantenan di e estudio pa maestro di Enseñansa Primario. Di e forma aki IPA ta brinda e oportunidad pa combersa cu e studiantenan. Lo por scucha for di nan con nan ta experiencia nan estudio na IPA y sigur, haya bon tip con pa studia exitosamente. En corto, bo lo experiencia e ambiente estudiantil!
IPA ta invita comunidad di Aruba, specialmente tur studiante di havo, vwo y mbo nivel 4 y tur otro persona interesa pa cuminsa e estudio pa maestro di enseñansa primario na IPA pa ‘like’ e pagina di Facebook Instituto Pedagogico Arubano, p’asina participa na e live session.
Tambe pa keda na altura di tur informacion di ‘Get to know IPA’.
Pa mas informacion tambe por bishita nos website www.ipaaruba.com y si ainda bo tin cualkier pregunta, por tuma contacto cu Studenten Services na 5243100.


text:
AMSTERDAM – “Den komunidat homoseksual na Hulanda hopi bia ta mira nos komo opheto di plaser òf ta usa nos komo ‘maskota di diversidat’. Serka polis pa motibu di profilamento étniko nos no ta sinti nos seif. I den nos propio komunidat pretu te ainda nos ta un tabú.
E yu di Kòrsou Naomie Pieter di Black Queer & Trans Resistance a fada di e diskriminashon i e violensia kontra hende LHBT koló skur na Hulanda. Huntu ku entre otro e aktivistanan kurasoleño Collin Edson i Wigbertson Julian Isenia djadumingu el a organisá e ‘Marcha pa e Derecho di Ta Bo Mes’. Un 200 i piku hende a bin partisipá na Amsterdam.
Den e promé luna di 2018 kaba tabatin kuater víktima di violensia relashoná ku homoseksualidat. “E víktima mas resien tabata un hóben koló skur di 24 aña. Pero polis a trata e kaso manera ‘un atrako komun’. Miéntras ku su situashon tabata komparabel ku di otro víktima, solamente e tabata pretu”, ko-organisadó Isenia ta bisa.
“Nos ta mira esaki sosodé muchu hopi: no por mira nos ku ta hende hòmber koló skur komo víktima, pero si komo malechor potenshal. Apsurdo pasobra for di sifra esaki no ta sali niun ora.”
Wigbertson i e otro organisadónan di e marcha ke un trato mas serio serka polis i serka e komunidat homoseksual di Hulanda. “Hashtag mi no ta un opheto di plaser seksual i hashtag I am not your chocolate, usa e hashtagnan aki ora bo bisa òf filma algu di e marcha aki riba social media”, ko-organisadó Collin Edson ta bisa duru djis promé ku e marcha.
“E previshonnan pa hende gay koló skur ta ménos ku pa gay blanku”, Naomi Pieter ta konta. “Hende ta suponé ku ora bo ta pretu i gay bo mester di e mésun sosten ku tur otro gay. Pero no ta tene kuenta ku nos desendensha karibense. Nos ta bini di un ambiente religioso kaminda apénas ta papia tokante seksualidat, kòrda tokante homoseksualidat.”
Esnan ku a tuma e inisiativa pa e marcha ke haña mas lugá kaminda hende koló skur LHBT for di nan propio ambiente karibense por haña sosten, i na final mas lugá di sali kaminda nan tambe por sinti nan mes na kas. “Konta ku nos, en bes ku nos akudí solamente ora hasi algu ku diversidat.”


text:
Resultado di diálogo sosial bilateral tokante posishon hurídiko di empleadonan públiko
Willemstad, 28 di februari 2020 – Durante e reunion di e plataforma Centraal Georganiseerd Overleg in Ambtenarenzaken (CGOA) di djaweps 27 di febrüari 2020, Gobièrnu, representá pa Minister di Maneho di Gobernashon, Planifikashon i Servisio Públiko (BPD) sr. drs. ing. Armin Konket, i e presidentenan di e sinku sindikatonan representá den CGOA, esta ABVO, NAPB, SAP, STrAF i SITEK, a firma e asina yamá ‘Akuerdo di Bramendi’, ku partidonan a negoshá ku otro durante un enkuentro ku a tuma lugá dia 29 di òktober 2019 den Acoya Curaçao Resort, Villas & Spa na Bramendi.
Den e akuerdo tin un lista di prioridat ku partidonan a kumbiní ku lo trata den seno di CGOA pa un periodo di seis luna. Ei den tambe a palabrá un prosedura kon pa atendé di un manera mas efisiente i efikas ku e puntonan di prioridat. Pa e teksto integral di e akuerdo klek aki


text:
WILLEMSTAD – Mila (10) a haña su rapòrt. Tur na ‘plùs’ ku ‘voldoende’, kasi no por mas mihó. Tòg probablemente e lo no haña su diploma aki dos aña. Su mayornan kolombiano ta keda na Kòrsou ilegalmente i Mila no ta registrá niun kaminda.
Pa Bentley Leonora, direktor penshoná di Prins Bernardschool, esaki tabata kos di tur dia. Añanan largu e skol ta konosí komo un lugá kaminda mucha no registrá por akudí. “Hopi bia mayornan ta yega aki desesperá: yorando nan ta para den mi ofisina, pasobra skolnan no ke duna nan yu lès.”
Un reportahe di Elisa Koek
Otro skol hopi bia no ke tuma e muchanan pasobra nan no por risibí diploma.
No sigui studia
“I esaki ta frustrante tambe”, Leonora ta sigui. “Poko tempu ei mi a topa un mucha muhé: el a slag komo mihó na VWO, pero awor e ta para bende den un pakus. Su registrashon no tabata bon ke men e no por a bai studia, miéntras ku e mester a bira dòkter òf algu asina.”
Minister di enseñansa Marilyn Alcalá-Wallé ta rekonosé e problema. A instalá un komishon di konseho sosial yamá Hóben Ilegal No Dokumentá ku mester inventarisá i sigui e muchanan ilegal den enseñansa.
“Aktualmente despues di skol un mucha asina ta kai den un bashí i despues bon mirá ta disparsé for di tur atenshon”, Alcalá-Wallé ta konta.
‘Nos ta kere ku e mayornan tin miedu’
E muchanan no ta registrá na Kranshi òf a duna un nòmber i/òf lugá di nasementu robes di moda ku nan no por haña diploma. “Nos ta kere ku e mayornan tin miedu di deportashon i ta p’esei nan ta hasi asina, pero esaki no ta yuda. Por registrá e muchanan normalmente sin ku nos deportá e mayornan mésora.”
Pero kon ta para ku e gastunan pa Pais Kòrsou? “No ta kosta nos nada. Pais Kòrsou ta bai dilanti so: ta evitá problema, pasobra asina nos por tene bista riba e muchanan i nan futuro.”
‘Nan no ta tuma e riesgo ei’
E pregunta ta si e mayornan ke registrá nan yunan awor. E mayornan di Mila ta reakshoná deskonfiá. “Esaki no ta bai asin’asina. E ora ei nan sa unda nos tambe ta.” Leonora tambe ta suponé ku hopi mayor no ta tuma e paso ei. “Promé ku nan sa ata nan den avion: esaki por bai masha lihé i nan no ta tuma e riesgo ei.”
Leonora ta bisa ku hopi mayor ta preferá di warda i spera añanan largu te dia e kos keda reglá legalmente. “I, tin bia esaki ta logra promé ku e entrega di diploma. Den un kaso asina tòg ta masha dushi ku e muchanan por a kaba nan tempu na skol na un manera normal!”


text:
Diahuebs merdia pa 11:50 Centro di Alarma di brandweer ta haya un melding di un cas na candela na Maria Maai 15 na Santa Cruz. Unidadnan di brandweer a sali dibiaha pa e adress menciona. Na yegada a constata cu enberdad e cas lo tabata na candela y esaki lo a cuminsa den un camber unda tabata warda e paña nan.
Daño door di e candela ta considerabel den e cas, doño di cas no tabata presente ora candela a cuminsa un bisiña a meld esaki. Doño a wordo controla pa ambulance pa segura cu tur cos tabata bon cune.
Investigacion lo determina causa di candela


text:
Mood Beach a presentá su Grand Edition
Mood Beach a presentá su Grand Edition
Djasabra último, Mood Beach a tene su Grand Edition na unda ku a invitá primeramente un grupo selektá di empresanan pa sera konosí ku e konsepto di Mood Beach, pa despues habri e evento pa públiko. Na unda deejay D-Wayne, Natsuj i Philly M i Ephrem J a sòru pa un tremendo ambiente te ku 10’or di anochi.
Tur ku a bishitá Mood Beach a keda enkantá! E bahada nan di solo di mas bunita bo ta haña kant’i awa na Mood Beach, Bapor Kibrá, na man drechi di Cabana Beach Club. Ademas, e esfera ku Mood Beach ta ofresé lo trese kada bishitante na un relahamentu total. E konsepto ta distinguí su mes for di sobrá, pa motibu ku no ta simplemente un terasa mas. Mood Beach ta para pa krea un eksperensia úniko pa kada bishitante. Asina por hasi menshon ku por ehèmpel riba djasabra tin show di kandela i vürwèrk, show di baile eksótiko i mas. Mood Beach ta habri pa lunch i dinner tambe.
Riba fotonan athuntu un impreshon di e Grand Edition di djasabra último na Mood Beach.
By Amarcelli Scoop


text:
Palm Beach — Rex Broekman, editor di Huaraz Telegraph a presentador di noticia na El Informativo, di Peru, actualmente ta di bishita na Aruba y el a keda asina impresiona cu e infrastructura excelente di turismo y atraccionnan excitante cu el a dicidi di filma un cantidad di segmento di television pa su canal local di noticia, Cable Andino Channel 3, na su ciudad natal di Huaraz, cual, mescos cu Aruba, tin un populacion di 120.000. El a cubri e historia di e isla, Deporte, Gastronomia, Cultura y bida Peruano na Aruba.
El a recluta e ayudo di su ruman homber, e instructor di fitness Roy Broekman, kende na su turno a recluta e director local y editor di pelicula Aaron Croes di Xtreme Productions Aruba. Hunto nan a bin cu un gran cantidad di hende interesante y bunita luga pa contribui na e filmacion, cual lo wordo hinca den otro pa e ekipo di Cable Andino na Huaraz, cu cinco diferente introduccion for di sitionan iconico na Aruba. Un danki special ta bai na Peruanonan cu ta biba riba e isla, Edwin, Adolfo, Roxanne, miembro di Parlamento Marisol Lopez Tromp y e doñonan di El Chalan Restaurant, pa nan cooperacion cu e proyecto.
E Huaraz Telegraph, unda e materialnan tambe lo wordo publica, ta un corant mensual di habla Ingles, sirbiendo e turistanan y populacion local di Huaraz. Bo por bishita www.thehuaraztelegraph.com pa mas informacion. Huaraz ta e ciudad capital di e Estado di Ancash, situa den e parti central di e Callejon de Huaylas Valley, na un elevacion di 3,050m. E ciudad ta biba di e turismo di e Andes Peruano, specialmente pa deportenan di winter y aventura, ya cu masha hopi bishitante for di rond mundo ta practica rock climbing, hiking y snowboarding.
“Nos bishitantenan, mirando e grabacion na Aruba, kizas lo kier hunga beach tennis, windsurf y kite surf,” segun splicacion di Rex, kende ta disfrutando di e tempo y hospitalidad di Aruba mientras cu e ta trahando riba su documentario.
Aki por mira e ekipo na El Chalan, hunto cu Marisol Lopez Tromp, y na e stacion di television na Peru cu Dennis Caballero.


text:
KRALENDIJK – Angelo Alberto ku ta forma parti di Team Ir-sais aki na Boneiru tabata den e programa ‘Brunch99’ awe, i el a papia ku Tino de Palm, kende a presentá e programa.
Alberto a menshoná ku siman pasá tabatin un oudishon na DS Dansschool i asina lo kontinuá ku diferente aktividat ku tin planiá huntu ku Ir-sais pa e temporada aki promé ku 2020 kaba. E oudishon a bai hopi bon, muchanan tabata eksitá i na mes momentu poko nervioso. Ir-sais mes tabata presente pa e sondia e presentashon di e muchanan. Nos ta bai hasi diferente kos, un proyekto amplio ku despues nos lo revelá esaki.
Nos tin un ‘facebookpage: Ir-sais Deeper 3.0’ i tin un video pa mustra kon un hende por partisipá den e grabashonnan ku ta bai tin. Nos ta buskando diferente persona pa kontribuí na e grabashonnan. No ta importá ken, pasobra ta diferente tarea tin ku e hende por partisipá. No nesesariamente e persona mester por kanta òf balia. Simplemente bo por ta den ‘Backround’ di e grabashonnan. Ta bai tin diferente grabashon pa e aña aki.
Si bo ta biba na Boneiru, bo tambe por ta parti di e proyekto huntu ku e artista Ir-sais. Ta trata di un kordinashon ku ta tumando lugá, pa hasi un grabashon di ‘video clip’. Por manda un mail na: team@ir-sais.com i menshoná ku mi tambe ta den. Kòrda pone nòmber kompletu i edat.


text:
Net prome cu directiva di Arubaanse Voetbal Bond a inicia su reunion di bestuur di dia 12 di juni ultimo, SV Dakota a yega oficina di AVB y a entrega un protesta contra Deportivo Nacional. E protesta tabata contene 4 punto di protesta. Debi na e tempo cu ta keda prome cu e Play Off final lo inicia, directiva di AVB a bay over na adapta su agenda pa e anochi aki y pa trata e protesta cu tur urgencia. Despues cu directiva a evalua y analisa e protesta y a duna dirigentenan di Deportivo Nacional oportunidad di repasa y analisa e protesta, directiva a dicidi di duna SV Dakota rason den mayoria punto.
E puntonan tabata varia entre hungado cu a hunga dicho wega cu 3 carchi geel, siendo esey no ta permiti. Tambe a protesta contra hungadonan di Deportivo Nacional, cu no tin nacionalidad Hulandes y cu no a entrega documentonan den e dianan stipula na AVB, di acuerdo cu reglamentonan. Tambe SV Dakota a protesta contra un hungado cu ta “uitgeschreven” for di Registro Civil di Aruba, pa cual ta consider’e un hungado ilegal.
Directiva di AVB, den su consideracion a tene cuenta cu reglanan vigente y a duna SV Dakota rason den mayoria di su protestanan y consecuentemente ta aplica articulo 11 inciso 2 di e RCW y ta cambia e resultado di e wega di dia 9 di juni 2017 na fabor di SV Dakota. Cu e decision aki, SV Dakota ta pasa automaticamente pa final y ta hunga e wega pa Campeon y Sub Campeon contra SV RCA.
Mester menciona, cu di acuerdo cu reglanan vigente, Deportivo Nacional tin 4 dia di trabou (pues te cu dialuna) pa apela e decision aki na e Comision di Apelacion, den cual tin 4 abogado, 1 hurista y 2 persona cu amplio conocemento y experticio den tur locual ta trata futbol. Ta bon pa informa cu e comision aki ta un comision independiente for di bestuur di AVB y nan ta opera independiente tambe. Nan decision ta final y un decision cu e comision aki tuma mester keda acepta y respeta pa tur partido.
Arubaanse Voetbal Bond ta lamenta e situacion aki, cu tin como consecuencia cu ta pospone e wega di diasabra awor, pa duna Deportivo Nacional oportunidad pa apela. Di otro banda, reglanan di futbol ta permiti ekiponan protesta den caso cu nan sinti cu no tin “fairplay” di un banda pa e otro.
Ta intencion di AVB tambe, pa den e campeonato 2017-2018, propone cambio di reglanan na e clubnan. Semper y cuando ta e clubnan miembro di AVB ta acepta of rechasa peticion pa cambio. Mester pensa den cambio ora di admision of ora di cambiamento di hungado. Asina ta evita cu pa fayo administrativo, ta hunga cu hungadonan sin permiso of no inscribi como ciudadano di nos isla. Mescos cu e ta un responsabilidad di AVB pa tira bista riba e desaroyo aki, e ta mes tanto deber di cada organisacion deportivo pa no hunga cu hungadonan no legal. A pesar cu semper y cuando algo por pasa cu e consecuencianan cu nos ta experencia awe.
AVB ta spera cu e procesonan cu lo sigui cana mas lihe posibel pa por tin un bunita final di nos campeonato 2016-2017 di division di Honor.


text:
Di profundo di nos curason nos ta gradici tur hende cu di un of otro manera a mustra atencion, amor y cariño durante bida, fayecimento y despedida di nos querida esposo, tata, suegro, welo, ruman, omo y amigo:
Sr Irenaeo B. Geerman
Cariñosamente yama “Ireno, Reno of Opa”
Boso muestra di atencion ta di hopi aprecio y un gran sosten pa nos.
Un danki especial ta bai na Dr. Britt Croes y su 2 assitente nan.
Un danki tambe na Eltienne Yarzagaray, Luis y Jane Bueno pa nan bunita canto.
Un danki na un y tur cu a manda carchi, krans, whatsapp, email y a hasi yamada nan telefonico.
Tambe na Aurora Funeral Home pa cu nan bon servicio y atencion.
Boso muestra di atenshon tabata un gran Consuelo pa nos.


text:
Share this on WhatsApp
Love Coach Desiree Swaen. Potret: Ayrton Tromp
Un preocupacion comun cu practicamente tur esnan cu bin pa dating coaching tin, ta pa haya atencion di e posibel pareha, sa con pa seduci y mantene e interes bibo. No ta importa si bo ta soltero, of ta date, bibando hunto of casa. Practicamente pa tur hende, e hecho di ta atractivo ta un factor importante pa por ta exitoso den bida y principalmente den amor.
Segun analisis, esnan mas atractivo ta practica lo siguiente:
Higiena y cuido corporal
Sumamente importante ta pa baña regularmente y tene bo curpa limpi, corta huña, uza perfume (light), tiña y/of style bo cabey/barba ora mester, feita y uza (light) make up, skeiro djente regularmente y mantene bo djentenan door di bishita bo dentista. Corda cu bo smile ta bo carchi di presentacion.
Salud fisico
Un lifestyle di come saludabel y haci ehercicio pa mantene un curpa ‘fit’. Esaki no kiermen yuna constantemente of pasa bo dia completo den gym. Un persona obsesiona cu su fisico mas bien ta demostra insiguridad, cual ta un factor no-atractivo y bo por aparenta di ta un persona superficial. En todo caso, haciendo bo best pa bo hiba un bida saludabel, automaticamente bo lo mustra bon.
Sentido di estilo
Bisti di acuerdo cu bo edad y bo tipo di curpa y focus riba pañanan cu ta mehora bo apariencia. No obsesiona demasiado cu size. Evita paña cu ta demasiado preta of demasiado los of cu ta lagabo mustra mas bieu of demasiado mas jong. Scoge colornan atractivo cu ta bay cu bo ‘skin tone’ y solamente sigui 'fashion trends' cu ta keda’bo bon.
Caracter agradabel
Caracter agradabel. Tin sentido di humor: haci joke, pone otronan hari. Esaki ta demostra cu bo ta un persona 'fun' y acercabel. Amabilidad y simpatia: ofrece ayudo na unda cu bo por, y demostra respet y bon educacion na tur momento. Demostra empatia y preocupacion sincero pa otro y ta atento. Purba di ta optimista y positivo. Den caso di desacuerdo, ta haci esaki semper den un forma civilisa.
Lo mas importante
Bo a nota tur esakinan? Awo ta bin e ultimo y lo mas importante pa bo por conecta cu otronan. Sali! No keda sera den cas. Laga nan wak bo. Bishita lugarnan na unda bo lo por topa un posibel pareha. Flirt: smile amabel y mantene un mirada atento. Demostra atencion y interes den combersacion y no tene miedo di touch e otro persona apropiadamente mientras bo ta combersa.
Desiree Swaen ta un Coach profesional certifica, specialisa den relacion, perdida y spiritualidad. Combinando su pasion, educacion, training y experiencianan personal, Desiree a funda DS Relationship Coaching / DS Love Coach cu un solo meta: yuda hende descubri amor den nan mes y den otro. Sigui Desiree via su pagina di Facebook.


text:
WILLEMSTAD— Entrante di djárason 14 di aprel, Analytisch Diagnostisch Centrum (ADC) ta ekspandé su servisio ku un di dos lokalidat na Airopuerto Hato.
Den yanüari último ADC den koperashon ku GMN a habri un Medical Test Area den airopuerto. E sentro di tèst aki ta spesial pa personanan ku a bini for di eksterior i ke drenta nos pais, pero pa un òf otro motibu no tin tur nan dokumentonan na òrdu relashoná ku e Covid-19 tèst ku Kòrsou ta rekerí.
Awor pa fasilitá personanan ku ta biaha pa eksterior; ADC a stashoná su ‘Bùs di Salú’ pafo na airopuerto kaminda e ta ofresé e servisio Covid-19 PCR òf Antigen test (sneltest). Tambe personanan den e área di Hato por hasi uso di e servisio aki ku ADC ta ofresé.
E orarionan ku e Bus di Salú’ ta habrí ta di djaluna pa djadumingu di 12:00pm-19:00pm. E bùs ta situá dilanti e ofisina di TUI na airopuerto.
E Covid-19 PCR test ta kosta ANG 159,- ($90) i e resultado ta keda kla den 24 ora ya komo ku e análisis ta keda hasí den laboratorio.
E Antigen (sneltest) ta kosta ANG 35,- ($20) i e resultado ta keda kla den 30 minüt. E kliente por warda riba riba su resultado i bai kuné mes ora.
Tur hende ta bon biní riba ADC su Bùs di Salú na Aeropuerto Hato. Ta pidi pa tur persona pa registrá promé ku bishitá e Bùs di Salú: www.covid19pcrtestcuracao.com


text:
Siman pasa diahuebs ATIA a reuni cu algun miembro di fraccion AVP, Sr. Marlon Sneek, Sr. Rene Herde, Sr. Chris Dammers y Sr. Donny Rasmijn. Durante e reunion aki e miembronan di fraccion a sera conoci oficialmente cu e presidente y e directora nobo di ATIA.
Ademas a tuma e oportunidad pa discuti algun tema importante y cu por tin efecto riba e miembronan di ATIA. E temanan aki ta inclui algun decision cu a Sali for di e dialogo social pero nunca a wordo implementa manera palabra. Tambe a discuti temanan mas actual, manera e cambionan cu lo bin en efecto na januari 2017, e tema di pension y tambe proteccion di nos naturalesa y medio ambiente.
E miembronan di parlamento tawata hopi contento cu e reunion y e oportunidad di intercambia ideanan riba diferente topico y a pidi pa reuni riba un base regular pa asina por mantene e dialogo y linjanan di comunicacion habri entre parlamento y ATIA como e bos di comercio.